26 сентябр 2021, Тошкент вақти: 03:06\n“Пиллакорларнинг етарли даражада ва ўз вақтида моддий рағбатлантирилмаслиги уларнинг пилла боқишга бўлган қизиқишини сўндирмоқда”.\nПрезидент Мирзиёев 29 мартда имзолаган қарорга илова қилинган шарҳдан олинган бу гап замиридаги абгор аҳвол йиллардан буён Озодлик хабарларида акс этиб келаётган эди.\nЎзбекистон раҳбарининг “Ўзбекипаксаноат” уюшмаси фаолиятини ташкил этиш чора-тадбирлари тўғрисида”ги қарорида пиллакорларга бир қатор имтиёзлар берилиши кўзда тутилганки, бу – “икки қаватли” ҳужжатнинг иккинчи қаватидир.\nБугун қарорнинг шу “қаватига” тўхталамиз.\nЎзбекистонда пиллачилик соҳаси йиллардан буён нақадар абгор аҳволда қолиб келаётганини тасаввур қилиш учун Озодликда бу мавзуда эълон қилинган мақолалардан учтасининг қуйидаги сарлавҳаларинигина ўқиш кифоя қилади:\n2017, январь: “Наманганлик боғбонлар ипак қурти боқиш учун шартнома тузишга мажбурланмоқда”.\n2016, июнь: “Фермер: “Пилладан деҳқонга кирим эмас, чиқим бўляпти”.\n2015 йил, июнь: “Жиззах тумани ҳокими директор, мудир ва оқсоқолга пилла солиғи солди”.\nМана бу эса, Жиззахдаги бугунги гап...\nЖиззахнинг Зарбдорида яшайдиган 33 яшар фермер йигит билан у 45 га ерда деҳқончилик қилиши;\nҳар йили 2 қути қурт боқиши;\n2 қутидан 100 кг пилла топшириши лозимлиги;\nфермерларнинг кўпчилиги қуртни ўзи боқмай қишлоқдошларига боқтириши;\nрежани бажаролмай қолган фермерлар пиллани режани бажарганлардан сотиб олиб, давлатга топшириши;\nтуманда мавжуд тут дарахтлари эҳтиёжни қоплай олмаслиги тўғрисида жуда узоқ гаплашдик.\nОзодликнинг “Агар ҳокимият ипак қурти боқишга мажбурламаса, ўз ихтиёрингиз билан боқармидингиз”, деган саволига жиззахлик фермер дарҳол “Йўқ, албатта, чунки қурт биринчидан ёш боладан нозик, иккинчидан пули меҳнатига яраша эмас”, деб жавоб берди.\nва Намангандаги кечагию бугунги гап\nНаманганнинг Мингбулоғида яшайдиган 50 яшар Мухторалининг сўзларига қараганда, пиллачиликдан барака 90-йилларнинг бошидаёқ кетган.\n- 94-йилгача боққанман қурт. Ўша йили 1 қути қуртдан 67 кило пилла топширганман. Лекин эвазига ҳеч нарса олмаганман. Колхоз ваъда қилган нарсасини бермаган. Шунинг учун боқмай қўйганман, деди Мухторали.\n90- йиллар бошида бутун постсовет мамлакатларида, жумладан Ўзбекистонда ҳам товар тақчиллиги мавжуд эдики, Мухторали айтаётган “колхознинг ваъдаси” - пилла эвазига кундалик эҳтиёж моллари эди.\n“Ўша-ўша аҳвол ўнглангани йўқ, - дейди Мухторали, - шу кунда давлат фермерларни ва давлатдан ойлик оладиганларни мажбурлаб қурт боқтираяпти”\nУйини қуртга бўшатиб берган ўзбек\nМаълумки, ипак қурти ўлмай, яхши ўсиши учун у боқиладиган хонада ўзгармас иссиқлик сақланиши керак. Шунинг учун ўзбекистонликлар Совет даврида қуртни ўзлари яшайдиган хоналарда боққан.\nМухторали ҳам 94- йилгача қуртни ўз уйида боққан:\n- 4 хонали уйимнинг 3 хонасида қурт боққанман, 1 хонасида ўзимиз яшаганмиз.\nАҳвол бугун ҳам шундай ва Президент Мирзиёев имзолаган қарорга илова қилинган шарҳда бу ҳолат тан олинган:\n“…ҳудудларда ипак қуртининг аҳоли хонадонларида боқилиши бир қатор ноқулайликлар туғдириб, мавсумдан кейин пилла боқилган хоналарни таъмирлаш аҳоли учун сезиларли даражада молиявий харажатларни талаб қилади”.\nЛекин қарор матнидан бу ҳолат бундан кейин ҳам сақланиб қолишини тушуниш мумкин.\n“уй шароитида тирик пилла етиштириш билан шуғулланувчи (касаначи)лар – жисмоний шахслардан олинадиган даромад солиғи тўлашдан озод этилсин”, дейилган қарорда.\nМана шу нуқтада Президентнинг юқорида айтганимиз “икки қаватли” қарорининг иккинчи қаватига тўхталамиз.\n“Биринчи қават” “Ўзбекипаксаноат” уюшмасинини ташкил этиш чора-тадбирлари тўғрисида бўлса, “иккинчи қават”да пиллакорлар учун бир қатор имтиёзлар белгилаб қўйилган.\nБу ҳақда қарорга илова қилинган шарҳда мана бундай дейилган:\n“2023 йил 1 январгача [пиллачилик соҳаси] корхоналари ягона солиқ, ягона ижтимоий тўлов ва божхона тўловлари (божхона расмийлаштируви йиғимларидан ташқари)дан озод қилиниши, касаначиларнинг жисмоний шахсларга ҳисобланадиган даромад солиғидан озод қилиниши, шунингдек, пилла боқувчилар ва касаначиларнинг пилла мавсумидаги даврда бажарган ишлари уларга пенсия таъминлашда бир йиллик иш стажи деб ҳисобланиши алоҳида белгилаб қўйилган”.\nСўнгги гап мазмунини алоҳида сатрга чиқаргимиз келди: ўз уйида пилла боққан фуқаронинг пилла боқиш билан банд бўлган 1-1,5 ойлик вақти 1 йилга ўтади.\nПрезидент қароридан пировард мақсад\nҚарор муаллифининг ҳисоб-китобича, у назарда тутаётган чора-тадбирлар тўлиқ амалга оширилса, пилла етиштириш йиллик ҳажми ҳозирги 25 минг тоннадан 2021 йилга бориб 35 минг тоннага етказилади.\nВа ниҳоят, Президент қарорига илова қилинган шарҳдан яна бир муҳим парча:\n“Жаҳон тажрибаси кўрсатганидек, пилла етиштириш ўзига хос фаолият тури бўлиб, унда муваффақиятга эришиш тармоқда меҳнат қилаётган ишчилар тажрибаси ва моддий манфаатдорлигига боғлиқ”.\nЖиззах тумани ҳокими директор, мудир ва оқсоқолга пилла солиғи солди\nЎзА: 26,2 минг тонна пилла тайёрланиб, режа бажарилди\nНаманганлик боғбонлар ипак қурти боқиш учун шартнома тузишга мажбурланмоқда


РИСОЛАДАГИ АЁЛ - Баҳоуддин Нақшбанд ёдгорлик мажмуаси маркази\n09 июн 2022 й.\nАллоҳ таоло: «Аллоҳ баъзиларини баъзиларидан устун қилгани ва молларидан сарфлаганлари учун эркаклар аёлларга раҳбардирлар. Солиҳа аёллар итоаткор ва Аллоҳнинг ҳифзи-ҳимояси бўйича ғойиб(эр)ларининг муҳофазасини қилувчилардир», деди (Нисо сураси, 34-оят).\nНабий соллаллоҳу алайҳи васаллам шундай дедилар: «Эр ўз аёлини тўшагига чақирса-ю, у келишга кўнмаса, фаришталар уни тонг отгунча лаънатлаб чиқадилар» (Бухорий ва Муслим ривоят қилишган).\nНабий соллаллоҳу алайҳи васаллам: «Уч кишининг намози қулоғидан нарига ўтмайди: хожасидан қочган қул, токи қайтиб келмагунича; эрини (ноҳақ) ғазабнок қилган хотин ва қавми ёмон кўрган имом», дедилар» (Термизий ва Абу Довуд ривоят қилишган).\nҲусойн ибн Муҳсондан ривоят қилинади: «Аммам менга шундай сўзлаб берди: «Расулуллоҳ соллаллоҳу алайҳи васалламнинг ҳузурларига бир юмуш билан бордим. У зот: «Ҳой сен! Эринг борми?» дедилар. «Ҳа», дедим. «Унга қандай муомаладасан», дедилар. «Қўлимдан келганича хизматидаман», дедим. «Унга бўлган муносабатинг қандайлигига қара! У сенинг ё жаннатинг ё дўзахингдир», дедилар» (Аҳмад ривоят қилган).\nИбн Абу Авфодан ривоят қилинади: «Муоз ибн Жабал Шом (ўлкаси)дан келганида Расулуллоҳ соллаллоҳу алайҳи васалламга сажда қилди. Шунда Расулуллоҳ соллаллоҳу алайҳи васаллам: «Бу нимаси?» дедилар. «Эй Аллоҳнинг Расули, Шомга бориб одамлар роҳибларига сажда қилишаётганини кўрдим. Сизга ҳам шундай қилгим келди», деди. «Бундай қилма. Мен бирор нарсани бирор нарсага сажда қилишини буюрадиган бўлсам, аёлни эрига сажда қилишига буюрар эдим. Жоним қўлида бўлган Зотга қасамки, аёл эрини ҳаққини адо қилмагунча Роббининг ҳаққини адо қилолмайди. Эр уни хоҳласа, у эгарни устида бўлса ҳам, монеълик қилмасин», дедилар» (Ибн Можа ва Ибн Ҳиббон ривоят қилишган).\nРасулуллоҳ соллаллоҳу алайҳи васаллам: «Аёл беш маҳал намозини ўқиса, (Рамазон ойи) рўзасини тутса, фаржини (зино ва фаҳшдан) асраса, эрига итоат қилса, жаннатнинг хоҳлаган эшигидан киради», дедилар» (Ибн Ҳиббон ривоят қилган).\nРасулуллоҳ соллаллоҳу алайҳи васаллам: «Аёлга эри борлигида унинг изнисиз (нафл ва қазо) рўза тутиши, унинг изнисиз уйига (бировнинг киришига) изн бериши ҳалол бўлмайди», дедилар (Бухорий, Муслим ва Абу Довуд ривоят қилишган).\nАбу Довуднинг ривоятида Абу Ҳурайрадан: «Аёл эрининг уйидаги нарсалардан садақа қиладими?» деб сўрашди. У киши шундай деди: «Йўқ, фақат (эри олиб келган) озиқ-овқатидан садақа қилса майли. Савоби ўрталарида бўлади. У эрининг молидан унинг изнисиз садақа қилиши ҳалол эмас».\nРасулуллоҳ соллаллоҳу алайҳи васаллам шундай дедилар: «Жаннат аҳлидан бўлган аёлларингиз ҳақида хабар берайми? (Эрига) муҳаббатли, кўп туғадиган, фойда келтирадиган, зулм кўрса «мен сизнинг ихтиёрингиздаман, мендан рози бўлмагунингизча мижжа қоқмайман» дейдиган аёл» (Табароний ва Дорақутний ривоят қилинган).\nРасулуллоҳ соллаллоҳу алайҳи васаллам шундай дедилар: «Аёлларингизнинг яхшиси Аллоҳга тақво қиладиган, кўп туғадиган, (эрига) муҳаббатли, кўнгил оладиган, бўйинсунадиганидир. Аёлларингизнинг ёмони очиқ-сочиқ, кибрлиларидир. Улар мунофиқадирлар. Улардан кам учрайдиган қаноти оқ қарғалар каби жуда озчилиги жаннатга киради».\nНабий соллаллоҳу алайҳи васаллам шундай дедилар: «Қай бир хотин бу дунёда эрига озор берса, албатта, унинг «ҳури ийн»дан бўлган хотини «Унга озор берма! Аллоҳ сени ҳалок қилсин! У сенинг олдингда қўноқдир, холос. Яқинда сени тарк этиб, биз томон жўнайди», дейишади» Ибн Можа ва Термизий ривоят қилишган. Термизий ҳасан, деган.\nРасулуллоҳ соллаллоҳу алайҳи васаллам: «... Дўзахни кўрдим. Бугунгидек манзарани асло кўрмаганман. Унинг аҳли аксар аёллар эканини кўрдим», дедилар. «Нима учун, эй Аллоҳнинг Расули?» дейишди. «Куфрлари туфайли», дедилар. «Аллоҳга куфр келтиришадими?» дейишди. «Эрларига куфроналик (нонкўрлик) қилишади. Яхшиликка куфроналик қилишади. Бирортасига умр бўйи яхшилик қилсанг‑у, кейин сендан бирор (ёмон) нарса кўрса, «Аллоҳга қасамки, сендан ҳеч яхшилик кўрганим йўқ», дейди», дедилар» Бухорий ва Муслим ривоят қилишган.\nРомитан туман “Ҳазрати Бобо” жомеъ масжид\nимом-хатиби Суннатуллоҳ Фахриев


Хитойнинг энг бой одами Жек Ма 10 маслахати\n“Алибаба” компаниясининг асосчиси бўлган Жек Ма Хитойдаги маданият инқилоби даврида зиёлилар сифатида қувғинга учраган камтаргина мусиқачилар оиласида вояга етган. Аммо оғир кечган болалигига қарамасдан, юзлаб миллиард долларни ташкил этувчи бизнесига эга бўлди. Унинг қуйидаги маслаҳатлари эса нафақат тадбиркорлар, балки барча учун фойдадан холи эмас.\nРаҳбар ходимдан нимаси билан фарқ қилади?\n1.Компания раҳбари техник билимларини ходимлар савияси билан солиштирмаслиги даркор. Ходимларнинг техник салоҳияти ҳар доим раҳбарникидан юқори бўлиши лозим.\n2. Раҳбар компания ривожи билан боғлиқ омилларни бир неча йил олдиндан кўра олиши керак.\n3. Раҳбар қатъий феъл-атворга эга бўлиши шарт, бу оддий ходимлар бажара олмайдиган вазифаларни бажаришда қўл келади.\n4. Раҳбар тақдир зарбаларига тайёр бўлиши ва инқирозларни матонат билан енга олиш хусусиятига эга бўлиши керак.]\nСиёсатдан узоқроқ юринг\n1.Сиёсат ва пул камдан-кам ҳолларда бир кишининг қўлида бўлиши мумкин. Агар сиёсат оламига қадам қўйсангиз, бизнесни унутинг. Ва аксинча. Пул сиёсат билан тўқнаш келдими, бу гугуртнинг динамитга яқинлашиши билан баробар – портлашни кутаверинг.\nЗамонавий ёшларга тўрт маслаҳат\n1. Ҳақиқий мағлубият нима? Ҳақиқий мағлубият бу курашишдан тўхташдир.\n2. Мослашувчанлик нима? Омадсизликларга учраганингизда, ҳаётда оғир вазиятларга тушиб қолганингизда мослашувчанлик нима эканлигини тушунасиз.\n3. Бурчингиз нималардан иборат? Сизнинг бурчингиз меҳнатсевар бўлиш ва бошқаларга нисбатан кўпроқ мақсадларни кўзлашдир.\n4. Фақат аҳмоқларгина гапириш учун оғзидан фойдаланишади. Ақлли инсон мияси билан, доно эса қалби билан гапиради.\nМен доим ўзимга биз ишлаш учун эмас, ҳаётдан завқланиш учун дунёга келганимизни таъкидлайман. Бутун вақтимизни ишлашга эмас, бошқа инсонларнинг ҳаётини янада яхшилашга сарфлашимиз керак. Агар бор вақтингизни ишга сарфласангиз, эртами-кечми бундан афсусланасиз.\nРақобатчилар ва рақобат ҳақида\n1. Аҳмоқларгина рақобатчиларга ёмон кўз билан қарайди.\n2. Агар атрофингиздагиларга душмандек муносабатда бўлсангиз, улар ҳам сизга душман сифатида ёндашадилар.\n3. Рақобатда нафратдан қочинг, бу сизни инқирозга етаклайди. Рақобат худди шахмат ўйинига ўхшайди. Ютқазсангиз, яна бир марта ўйнашингиз мумкин. Муштлашиш шарт эмас.\n4. Хақиқий тадбиркорнинг душмани бўлмайди. Буни англаб етганингиз заҳоти сизни ҳеч ким тўхтатолмайди.\nНолиш ва шикоятлар ҳақида\n1. Баъзида ҳаётдан нолисангиз бунинг қўрқинчли жойи йўқ. Агарда тез-тез тушкунликка тушсангиз ва тинмай ҳаётдан нолийверсангиз, бу ичкиликбозликка ўхшаб қолади – қанча кўп ичсангиз, тўхташингиз шунчалик қийин бўлиб боради.\n2. Муваффақиятга эришган инсонлар ҳеч қачон шикоят қилишмайди.\n3. Одамларга сизнинг нима дейишингизнинг сариқ чақалик аҳамияти йўқ, сизнинг нима қилишингиз муҳимроқ.\n1. Ҳақиқий имкониятлар ҳеч ким кўрмайдиган жойда бўлади. Агар мажлисда бирор таклифни йиғилганларнинг 90 фоизи маъқулласа, ўша таклифдан воз кечаман. Сабаби оддий: агар бу имкониятни шунча одам кўриб турган бўлса, демак, бунинг устида бошқа кўплаб компаниялар иш олиб бормоқда ва бунда етакчилик қилишимиз қийин бўлади.\n2. Ходимларингиз ишга жон-дили билан келишларига ҳаракат қилинг.\n3. 2001 йили мен хатога йўл қўйганман. Компанияга мен билан биргаликда асос солган ходимларимга уларнинг энг юқори лавозими менежерлик эканлигини билдирдим. Вице-президент ва ундан юқори даражадаги лавозимлар учун ташқаридан етакчи инсонларни топиш керак, деб ўйладим.\n4. Йиллар ўтди, компанияга ёлланган ўша етакчиларнинг бирортаси ҳам бизда ишламаяпти, аммо мен ишонмаган ўша ҳамкасбларим вице-президентлик ва ундан катта лавозимларда ҳам моҳирлик билан иш юритишмоқда.\n5. Мижозлар биринчи ўринда туришади. Иккинчи ўринда ходимлар. Ва ниҳоят, учинчи ўринда акциядорлар туришади.\n6. Бошқалар сезишидан олдинроқ янги шароитларга мослашинг. Пул ҳақида, уни қандай топиш мумкинлиги ҳақида унутинг.\n7. Мен қуйидаги тамойилга амал қиламан: сенинг қобилиятингдан кўра ишга бўлган муносабатинг ва қабул қиладиган қарорларинг муҳимроқ. Ҳаммани бир хилда ўйлашга мажбур қила олмайсиз, аммо барчани ягона мақсадга ишонтириш мумкин.\n8. Ходимларингизни сиз билан бир хил ўйлашга мажбурлашга уринманг, бунинг имкони йўқ. Сиз билан бирга ишлаётганларнинг учдан бир қисми сизга ишонмайди. Уларнинг “шахс учун” ишлашига йўл қўйманг. Бунинг ўрнига, уларни бир умумий мақсад атрофида бирлаштиринг. Одамларни етакчи атрофида йиғишдан кўра умумий ғоя атрофида йиғиш осонроқ.\n9. Қанчалик узоққа боришингизни сизнинг муносабатингиз белгилаб беради.\n1. Кўпинча яхши имкониятни тушунарли қилиб айтиб бериш қийин бўлади. Жуда осон тушунтириб бериладиган нарса эса яхши имконият бўлиб чиқмайди.\n2. Ҳамкор сифатида сизнинг қобилиятингизни тўлдирадиган инсонни танланг. Сизга, албатта, муваффақиятга эришган инсон бўлиши шарт эмас.\n3. Яхши одамларни эмас, тўғри одамларни танланг.\n4. Дунёда энг мўрт нарса одамларнинг ўзаро муносабатидир.\n5. “Текин” – жудаям қимматбаҳо сўз.\n6. Бугун осон бўлмайди, эртага қийин бўлади, аммо индинга ҳаммаси яхши бўлади.\nНималарга йўл қўймаслик керак?\n1. Тадбиркор учун энг ёмон хусусиятлар: дангасалик, вазиятни тўғри баҳолай олмаслик, юқори суръатда иш бошлаш ва уни давом эттиришга имконият топа олмаслик, олдинга қарай олмаслик.\n2. Агар рақобатчиларингиз ҳақида ҳамма нарсани билмасангиз ёки уларни менсимасангиз ёхуд улардан келадиган хатарни кўрмасангиз, у ҳолда, албатта, мағлубиятга учрайсиз.\n3. Рақобатчингиз сиздан кичикроқ ёки ўта заиф бўлса ҳам унга тенглардек муносабатда бўлинг. Агарда рақобатчингиз сизга нисбатан ўта йирик бўлса, ундан чўчиманг.\nЎз бизнесига эга бўлиш ҳақида\nЎз бизнесингизни бошлаганингиз доимий даромаддан, таътиллар ва йиллик мукофотлардан воз кечганингизни билдиради. Бошқа томондан эса бу даромадларингиз мутлақо чекланмаганлигини, ўз вақтингизни самарали сарфлашингизни, бировларга қарам бўлиб қолмаслигингизни англатади. Агар қарорларингиз тенгдошларингизнинг қарорларидан бошқача бўлса, ҳаётингиз ҳам уларникидан у ёки бу даражада фарқли бўлади.


Япониядаги 7 балли зилзила бўйича янги тафсилотлар эълон қилинди | Qalampir.uz\nЯпониядаги 7 балли зилзила бўйича янги тафсилотлар эълон қилинди\nОлам\t13 Февраль 22:27 5459\nАввалроқ Японияда 7,1 балли зилзила содир бўлгани ҳақида хабар берилганди. Мамлакат бўйича 30 киши ҳодиса оқибатида жароҳат олган.\nАйни пайтда маҳаллий ҳокимият органлари қурбонлар тўғрисида маълумот йиғмоқда. Фукусима ва Мияги префектураларида ҳам бир нечта ёнғин содир бўлган ва ёнғин хизмати ҳозирда ушбу маълумотларга аниқлик киритмоқда.\nФукусима префектурасининг Иваки шаҳридан Япония жамоат телевидениесининг жонли кадрларида маҳаллий савдо марказининг Синган ойналари акс этган. Савдо дўконларининг кўпчилигининг токчалар кўчиб тушган.\nМамлакат Вазирлар Маҳкамасининг Бош котиби Катсунобу Като фавқулодда матбуот анжуманида илгари эълон қилинган цунами огоҳлантириши бекор қилинганлигини айтди. Бундан ташқари, Като маҳаллий аҳолини тинчланишга чақирди ва мамлакат ҳукумати табиий офат оқибатларини минималлаштириш учун барча чораларни кўраётганини таъкидлади.\nБош вазир Ёсихидэ Суганинг офисида инқирозга қарши штаб иш бошлади, Япония ҳукумати раҳбарининг ўзи ҳам, кабинетнинг бошқа аъзолари сингари воқеа жойига етиб келган. Вазирлар Маҳкамасининг Бош котиби маҳаллий аҳоли зудлик билан мавжуд вазият тўғрисида маълумот олишига ваъда берди.\n14 Май 17:53 56002\n16 Май 18:50 41569\n15 Май 11:46 36440\n15 Май 22:27 36271\n16 Май 08:58 34880


Уяли телефон зараридан ҳимояланишда ёрдам берадиган 4 қоида » Ўзбекистон янгиликлари – Zamin.uz\n, 02 2021, 21:30\n12 июн, 19:36 1 763 Ҳаёт тарзи\nТадқиқотчилар уяли телефондан фойдаланиш ҳақиқатан ҳам саратон хасталиги ривожланиш хавфини ошириши борасида бир фикрга келмаганлар: шу пайтгача олиб борилган тадқиқотлар телефондан нурланишнинг айрим турлари ва хавфли ўсмаларнинг камида икки тури ўртасидаги боғлиқликни аниқлади, аммо ҳозирча аниқ хулоса йўқ. Аммо Жаҳон соғлиқни сақлаш ташкилоти мутахассисларининг огоҳлантиришича, доимий равишда мобил телефондан фойдаланиш бошқа касалликлар хавфини ошириши мумкин. Хавфни камайтириш ва соғлиғингизни ҳимоя қилиш учун бир неча кўрсатмаларга амал қилинг.\nДезинфекция қилишни унутманг\nСмартфон биз ҳар куни ишлатадиган энг ифлос нарсалардан биридир. Кун давомида унинг юзасида миллионлаб хавфли бактериялар тўпланиб, уяли телефонни юзимизга яқинлаштирганимизда нафас олиш тизимига тушиши мумкин. Бу, айниқса, нафас олиш йўллари ва вирусли касалликлар эпидемияси даврида жуда хавфлидир: вируслар осон тарқалади ва касаллик ташийди. Коронавирус тарқалиши кўпайган ҳозирги вақтда кунига бир неча марта телефонингизни спирт ва дезинфекцияловчи суюқликлар билан тозаланг. Шу билан бирга, шифокорлар уяли телефондан фойдалангандан сўнг қўлларни совунлаб ювиш ёки антибактериал восита билан артишни маслаҳат беришади.\nУйқудан олдин телефон ишлатманг\nУяли телефонлардан чиқадиган мовий нур мелатонин ишлаб чиқаришни тўхтатади. Мелатонин — бу организмда биологик ритмларни тартибга солувчи ва соғлом метаболизмни таъминлайдиган гормон ҳисобланади. Ухлашдан олдин уяли телефондан фойдаланилганда (айниқса, қоронғида) мелатонин ишлаб чиқариш тўхтайди ва уйқу бузилади. Уйқу етишмаслиги жуда хавфлидир: кунига 7-8 соатдан кам ухлайдиган одамларда семириш, саратон, Альцгеймер касаллиги ва депрессия хавфи ортади.\nИложи борича наушникдан фойдаланинг\nТелефонда гаплашганда кўпинча бошимизни эгиб оламиз. Бундай ҳолатда нормал қон айланишига халақит берамиз, бу эса бош оғриғига, уйқу бузилишига, диққатни жамлашда қийинчиликларга ва бошқа касалликларга олиб келиши мумкин. Шифокорлар наушникдан фойдаланишни ёки ҳеч бўлмаганда гаплашаётганда ўз ҳолатингизни кузатиб боришни маслаҳат беришади.\nСуҳбатларни минимал даражада камайтиришга ҳаракат қилинг.\nЁзиш имконияти бўлса, қўнғироқ қилмаслик нафақат замонавий мобил одоб-ахлоқ қоидалари, балки соғлиқ учун ҳам зарурдир. Мобил радиация хавфсизлиги тўлиқ тасдиқланмагунча шифокорлар уяли телефондан фойдаланиш вақтини иложи борича қисқартиришни маслаҳат беришади.\nДиетолог оч қоринга истеъмол қилиш хавфли бўлган ичимликларни маълум қилди 11 мая, 11:36\nҚайси хавфли касалликлар кўзларда акс этади? 01 мая, 23:56\nТерлаш ташвишланишга сабаб бўла оладими? 01 мая, 17:58\nСуяклар мустаҳкам бўлсин десангиз қандай маҳсулотлардан тийилиш керак? 08 янв, 21:30\nКоронавирус, ОРВИ ва гриппнинг олдини олиш учун оддий, аммо ҳамма билиши керак бўлган 11 тавсия 02 окт, 08:18\nОлимлар: бармоқларга қараб хавфли касалликни аниқлаш мумкин 21 сен, 22:40


Россия Москвада Марказий Осиёликлар етакчилигидаги “экстремистлар уясини” ҳибсга олди\nМОСКВА -- Россия хавфсизлик хизмати ходимлари Марказий Осиёликлар томонидан етакчилик қилиниши айтилаётган тақиқланган Ислом ташкилотига аъзоликда гумон қилинган 69 кишини ҳибсга олди, бу ҳақда сешанба (14 ноябрь) куни Федерал хавфсизлик хизмати (ФСБ) хабар қилди.\nГлобал сунний мусулмон миссионерлик ҳаракати бўлган “Таблиғи жамаот” аъзолари Москва ҳамда унинг атрофидаги ҳудудда ҳибсга олинди, деди ФСБ. Россияда бу гуруҳ экстремистик деб ҳисобланади ва у 2009 йили тақиқланган.\nҲибсга олинганларга Марказий Осиёликлар раҳбарлик қилган, жумладан, Россия фуқаролари ҳам жалб қилинган “экстремистлар уяси” бўлган, деди ФСБ.\nФСБ кўзда тутилган фаолиятнинг тафсилотларини бермаган ҳолда “халқаро ташкилотнинг чуқур яширилган тузилмасининг қонунга хилоф фаолиятининг” тўсиб қўйилганлигини айтди.\nХавфсизлик хизмати ходимлари тинтув вақтида “алоқа қурилмалари ҳамда экстремистик ташкилотнинг ноқонуний фаолияти тўғрисидаги ҳисоботларга эга бўлган электрон ахборот сақлаш қурилмаларини” мусодара қилдилар, деди ФСБ ҳамда жиноий иш очилганлигини қўшиб қўйди.\nУлардан бир нечтаси террористик ҳужумларга жалб қилинганидан кейинги сўнгги ойларда ФСБ ўз эътиборини Шимолий Кавказлик экстремистлардан олган ҳолда собиқ Иттифоқнинг Марказий Осиё давлатларидан чиққан шахсларга нисбатан қаттиқ чоралар кўрмоқда.


«Фарғона Автосавдо» МЧЖ дилерлик маркази фаолиятида камчиликлар аниқланди ва янги раҳбарият тайинланди\n2018-10-19 00:33:56 Yangiliklar\n«GM Uzbekistan» АЖнинг хабар беришича, ҳуқуқ-тартибот органлари томонидан келиб тушган тезкор маълумотлар асосида «Фарғона Автосавдо» МЧЖ дилерлик марказига оператив текширув юборилди.\nТекширув вақтида қуйидаги камчиликлар аниқланди:\n- Айрим масъул шахслар томонидан корхона фаолияти бўйича қарорлар қабул қилишда ваколатдан четга чиқиш;\n- «GM Uzbekistan»нинг «InfinBank» АТБ билан ўтказилган акцияси доирасида харидорларга велосипед ҳамда 1 млн.сўм чегирма тақдим этилмаганлик ҳолатлари;\n- автомобилларни сақлаш омборхонаси компания томонидан қўйилган талабларга жавоб бермаслиги;\n- кунлик тарзда янгиланиши лозим бўлган шартнома учун ажратилган автомобиллар тўғрисида ахборот мониторининг ишламаслиги;\n- ташриф буюрувчиларни қабул қиладиган ресепшн хизмати стандартларга жавоб бермаслиги, сервис-менеджернинг йўқлиги.\nЎтказилган ишлар натижасида “Фарғона Автосавдо” дилерлик маркази раҳбари вазифасидан озод этилди ҳамда мавжуд камчиликларни бартараф этиш янги тайинланган директор в.б. - Акбаров Ботиржон Набижонович зиммасига юкланди.\nЭслатиб ўтамиз, аввалроқ ОАВда 73 нафар фуқаронинг пулларини ўзлаштирган “Фарғона автосавдо” автосалони ходимининг ноқонуний ишлари ҳақида маълумот чоп этилган - http://www.uza.uz/…/avtomashina-olaman-degan-73-nafar-fu-ar… ). Мазкур ҳолатлар юзасидан жиноий иш қўзғатилган, тергов ҳаракатлари олиб борилмоқда.\nЭслатиб ўтамиз, агар сиз дилерлик марказларида ана шундай қонунга ҳилоф ҳолатларнинг гувоҳи бўлсангиз ёки сиздан автомобиль учун қўшимча пул талаб қилишса, дарҳол 71 141 77 77 рақамлари орқали GM Uzbekistan колл-марказига ёки Ўзбекистон Республикаси Бош Прокуратурасининг 10-07 ягона ишонч рақамларига мурожаат қилишингизни сўраймиз. Барча қонунга ҳилоф ҳаракатлар алоҳида назоратга олинган. Огоҳ бўлинг!


Uzbekistan Airways келаси 2 ой давомида ҳам авиақатновлар тикланмаслигини маълум қилди — Sof.uz\n30.04 09:37 373 Ўзбекистон\nUzbekistan Airways халқаро ва маҳаллий авиақатновлар учун йўловчилар чиптасини сотишни 30 июнга қадар тўхтатди. Ушбу муддат Республика махсус комиссияси қарори билан ўзгартирилиш ҳам мумкин. Бу ҳақда компания матбуот хизмати “Газета.uz”га маълум қилган.\nКомпания маълумотига кўра, пандемия сабабли 30 июнга қадар ишлатилмаган авиачипталар пул маблағлари ҳеч қандай жарима ёки тўловларсиз қопланади (ишлатилмаган маршрутлар бўйича YR тўлови ҳам қайтариб берилади).\nАвиачипта эгалари бир маротаба чипта муддати тугамайдиган вақтгача учиш санасини бепул тарзда кўчиришлари мумкин бўлади. Бронь қилиш қўшимча тўловларсиз мавжуд классларга амалга оширилади.\nМаршрутларни ўзгартиришга қуйидаги ҳолатларда рухсат берилади:\nтариф ва тўловлар расмийлаштирилган авиачиптадан фарқ қилган тақдирда, амалдаги тариф ва тўловлар бўйича ҳисоб-китоб қилинган ҳолда;\nянги маршрутлар бўйича бронь қилиш мавжуд классларга ва авиачипта нархининг тафовутини қайтариш шарти билан амалга оширилади;\nучиб келиш ва учиб кетиш пунктларининг навбатини ўзгартириш учун, йўловчилар учун тўловлар ошган вазиятда, авиачиптани қайтадан расмийлаштириш керак бўлади.\nАвиачипталар қайта расмийлаштирилганда, йўловчилардан валюта курслари бўйича тафовутни талаб қилинмайди.\nКомпания матбуот хизматининг аниқлик киритишига кўра, 30 июндан кейинга саналарга авиачипта сотиб олиш мумкин — карантин чоралар узайтирилганда, пул маблағлари авиачипта эгаларига қайтарилади.\n“Ўзбекистон почтаси” 20 апрелдан бошлаб авиапочта юбориш хизматини қисман тиклаган эди. Бундан ташқари юк ташувчи авиақатновлар ҳам давом этмоқда.\nЧартер рейслари бўйича қарор республика махсус комиссияси томонидан қабул қилинади, дея таъкидлаган компания вакили.\nЎзбекистон ҳаво йўллари авиақатнов\n3.06 21:55 9289\nКеча, 19:38 451 Иқтисод\nБугундан Тошкент ва вилоятлараро авиа ва темир йўл қатновлари тикланади\n18.05 09:35 713 Ўзбекистон\n27.04 19:38 777 Ўзбекистон


«Киви» печеньеси - Hidoyat.uz\nАсосий саҳифа Жамият Пазандалик «Киви» печеньеси\nЧоп этилди Mart 25, 2020 «Киви» печеньесиda fikr bildirishni o'chirish\n180 грамм сарёг\n120 грамм шакар кукуни\n350 грамм ун\n2 чой кошик какао кукуни\n1 чой кошик мак\n2-3 томчи озик-овкат ранги (яшил)\n1 чой кошик лимон пусти\n1. Юмшатилган сарёгни шакар кукуни билан бир хил консистенсия даражасигача купиртиринг.\n2. Тухумни солинг. Миксер ёрдамида купиртиринг.\n3. Ун ва киргичдан чикарилган лимон пустини солиб, хамир коринг. Тайёр хамир юмшок, чузилувчан бирок, кулга ёпишмайдиган булиши лозим.\n4. Хамирни 3 хил кисмга булинг. 1-энг катта, 2-кичикрок ва 3-анча кичик хажмда.\n5. Хамирнинг энг катта кисмига яшил рангни кушинг, 2 кисмини эса шу рангда колдиринг, 3 кисмига какао кукунини кушинг. Хамир рангги бир хил тусга киргунга кадар яхшилаб аралаштиринг. Сунг, хамир булакларини музлатгич музхонасига 5 дакикага куйинг.\n6. Хамирнинг яшил кисмини тахминан 25смга 7 см хажмда, тугри туртбурчак шаклида ёйинг.\n7. Ёркин тусдаги хамир кисмини 25 см узунликда, колбасасимон шаклда ёйинг ва яшил хамир устига куйинг.\n8. Бирлаштирилган хамирларни рулет шаклида уранг. Озик-овкат плонкасига ураб, стол устида яна бир бор юмалатинг ва 3 дакикага музхонага жойланг.\n9. Жигарранг хамир кисмини 25 смга 12 см, тугри туртбурчак шаклида ёйинг.\n10. Яшил рулетни жигарранг хамир кисмига уранг. Хамирда излар колмаслиги учун озик-овкат плонкасидан фойдаланинг. Тайёр рулетни 3-4 дакикага музхонага жойланг.\n11. Рулетдан 3см калинликда, уткир пичок ёрдамида халкалар кесиб олинг. Пергамент ёзилган колипга териб, текислаб чикинг.\n12. Рулетнинг яшил кисмига, айланаси буйлаб макдан бир нечта сепиб чикинг. Печеняларни 180 даражада киздирилган печда, 10-15 дакика давомида пиширинг.\n13. Печеняларни колипда совутинг сўнг дастурхонга тортинг.Киви печеньеси тайёр.


288-sonli umumta'lim maktabi » 2016 йил “Соғлом она ва соғлом бола” йили\nМустақиллик йилларида юртимизда ҳар бир кириб келаётган йилга муносиб ном бериш гўзал бир анъана сифатида йўлга қўйилган. Бу орқали бутун бир йил давомида амалга оширилиши зарур бўлган ишлар режалаштирилади ва мазкур йил номида ўз аксини топади. Муҳтарам Президентимиз тамонидан жорий этилган бу ислоҳот замирида давлатимиз ва жамиятимиз учун улкан манфаатлар бор. Бу хайрли иш асрлар давомида ўз-ўзидан бўладиган ривожланиш ва тараққиётдан кўра самаралироқдир.\n“Босқичма – босқич ўтиш” йўлини танлаган Ўзбекистонда ҳар йили ижтимоий-иқтисодий ва маданий соҳаларнинг ҳар бир бўғинига алоҳида эътибор қаратилиб, жуда катта ислоҳотлар амалга оширилмоқда. Хусусан, юртимиздаги барча оилаларнинг ижтимоий ҳаётини, яшаш тарзини яхшилаш мақсадида биз учун муқаддас бўлган оилага янада кенгроқ эътибор қаратилмоқда.\nМуҳтарам юртбошимиз ташаббуслари билан 1991 – Алишер Навоий йили, 1992 – Ҳамширалар йили, 1993 – Аҳмад Яссавий йили, 1994 – Мирзо Улуғбек йили, 1995 – Ибн Сино йили, 1996 – Амир Темур йили, 1997 – Инсон манфаатлари йили, 1998 – Оила йили, 1999 – Аёллар йили, 2000 – Соғлом авлод йили, 2001 – Оналар ва болалар йили, 2002 – Қарияларни қадрлаш йили, 2003 – Обод маҳалла йили, 2004 – Меҳр-мурувват йили, 2005 – Сиҳат-саломатлик йили, 2006 – Ҳомийлар ва шифокорлар йили, 2007 – Ижтимоий ҳимоя йили, 2008 – Ёшлар йили, 2009 – Қишлоқ тараққиёти ва фаровонлиги йили, 2010 – Баркамол авлод йили, 2011 – Кичик бизнес ва хусусий тадбиркорлик йили, 2012 – Оила йили, 2013 – Обод турмуш йили, 2014 – Соғлом бола йил, 2015 – Кексаларни эъзозлаш йили\nМазкур йилларда айни шу соҳаларни ривожлантиришга, ҳар тарафлама ислоҳотлар ўтказишга катта эътибор қаратилди. Маҳалла фуқаролар йиғинининг иш фаолияти тубдан яхшиланди. Нафақат шаҳар марказларида, балки юртимизнинг чекка-чекка ҳудудларида ҳам замонавий жиҳозлар билан таъминланган, қулай шароитларга эга бўлган наъмунали уйлар барпо этилиб, турли чегирмалар ҳамда узоқ йиллик муддатга шартнома асосида ёш оилаларга фойдаланишга топширилди.\nЯнги кириб келаётган йилда ҳам бу хайрли анъанани давом эттирган ҳолда 2016 йил юртбошимиз томонидан “Соғлом она – соғлом бола” йили деб эълон қилинди. Чунки соғлом онадан соғлом фарзандлар дунёга келади. Фарзандлари соғлом юртнинг эса келажаги порлоқдир


Санъаткорлар қурилишларга ҳисса қўшишади ЎЗБ (кирил)UZB (lotin)РУСENG\tБугун\nМирзиёев даврида бирин кетин "очиққа чиққан" ва "таноби тортилган" хонандалар Тошкентдаги қурилишларга ҳисса қўшишларини билдиришди\n30.12.2016\tЎзбекистонга Шавкат Мирзиёев президент бўлганидан кейин очиқ саҳнага қайтган Юлдуз Усмонова, шунингдек унинг қайтиши билан катта саҳнадан «сал чеккага сурилган» Озод Назарбеков, Райхон Ғаниева ва Гулсанам Мамазоитовалар Тошкентдаги катта қурилишларга ҳисса қўшиш «ташаббуси билан» чиқишди.Айрим манбалар машҳур ҳонандалар янги ҳукумат рахбари томонидан қурилишларни молиялашга мажбурланаётганини айтишмоқда.Бошқа томондан уларнинг катта пул эвазига тўйларга бориши ҳақидаги порталга шикоятлар ҳам янги ўлпонлар солинишига баҳона бўлган.Рассом Адолат\nКун иқтибосиМуҳаммад Солиҳни — Аллоҳга қасам ичиб айтаман бу гапимни дунё-ю охиратда — умуман террористларга, террорга алоқаси йўқ ҳеч қанақа. Умуман алоқаси йўқ. Ман демократ эмасман, у одамни яхши кўриш, ёмон кўриш мақсадим ҳам йўқ. Холисона баҳо беришда ҳеч қанақа алоқаси йўқ. Бу бизнинг сиёсий кўрлигимиз, ишонувчанлигимиз, Зокир Алматовнинг ëлғон ваъдаларига ишонганлигимизнинг натижаси холос.— http://www.eltuz.com/?p=41410 та тўп мақола


Сайлов — халқ хоҳиш-иродасининг ифодаси - Уч илдиз\nМарказий сайлов комиссияси 2016 йил 4 декабрь, якшанба кунини Ўзбекистон Республикаси Президенти сайлови куни деб белгилаш тўғрисида қарор қабул қилди.\nМустақил мамлакатимиз Ўзбекистоннинг келажаги ана шу сайловга боғлиқ эканини барча зиёлилар, фуқаролар дилдан ҳис этиб турибдилар.\nСайлов жарёнлари тегишли қонунларимизда белгилаб кўйилган.\nҲозирги кунда мамлакатимизда фаолият кўрсатаётган сиёсий партиялар Президентликка ўзларининг номзодини кўрсатиш тараддудини бошлаганлар. Албатта, белгиланган муддатларда қайси сиёсий партиядан кимлар номзод қилиб кўрсатилгани ойдинлашади.\nАйтиш жоизки, мустақиллик йилларида мамлакатимизда сайлов институти етарли даражада шаклланган. Халқимиз сайлов ҳуқуқларини жуда яхши биладилар ва албатта бу сайловда ҳам фаол иштирок этадилар.\nМинг афсуски, шу кунларда айрим ижтимоий тармоқларда, хусусан, ФБда бўлажак сайловга салбий таъсир кўрсатишга ҳаракат қиладиганлар пайдо бўлмоқда. Улар ўзларича турли «номзод»ларни кўрсатиб, уларга овоз беришга чақиришмоқда. Буям етмагандек, шу ноқонуний хатти-ҳаракатларини мухокама қилишга уринмоқда. Ўзларича у ёки бу номзодларнинг камчилиги ёки ютуқларини кўрсатишяпти. Бу билан фақат ўша «номзод»га овоз беришга ёки умуман сайловга бормасликка даъват қилинмоқда.\nМенимча бу хатти-ҳаракатлар нафақат нотўғри ва нохолис, шу билан бирга жуда хатарли ҳамда қалтисдир…\nБунақа сахифаларнинг муаллифлари ким эканлигини ҳеч ким аниқ билмайди. Улар турли ниқобларда туриб тош отаётганларини онгли, фаросатли одамлар жуда яхши англаб турибдилар.\nФБ ихлосмандлари ва фаол муаллифлари шунақа хатарли, бетайин гапларни яхшиси ўчириб ташлаганлари маъқул. Ижтимоий тармоқлар орқали бунақа сунъий равишда манипуляция қилишга уринишларнинг оқибатини бугун ҳамма яхши билади.\nШунинг учун ФБдошларимиз бунақа «сўров»ларда қатнашмайдилар, хар хил иғволарга учмайдилар, деган умиддаман. Бузғунчиларнинг «ҳукуматга бўйсунмаймиз, сайловда иштирок этмаймиз» деган чақирикларига асло қулоқ солмайлик. Такрор айтаман, бу хатарли хатти-ҳаракатлар асло яхшиликка олиб келмайди!\nВақти келиб ҳақиқий номзодлар аниқ бўлганида сайловда фаол қатнашиб, ўз ҳуқуқларимиздан тўлиқ фойдаланамиз.\nЎзМУ биринчи проректори.\nNext story Болгария Миллий ва Дунё хўжалиги университети билан ҳамкорлик ришталари\nPrevious story Умрибоқий қадрият


Президент қарори ижросини таъминлаш учун АКТ вазирлиги делегацияси Ҳиндистонга борди\nПрезидент қарори ижросини таъминлаш учун АКТ...\n23.01.2019 11:44 0 1122\nЎзбекистон Республикаси Президентининг Тошкент шаҳрида Амити университетини очиш тўғрисидаги қарори ижросини таъминлаш доирасида Ўзбекистон Республикаси Ахборот технологиялари ва коммуникацияларини ривожлантириш вазирининг биринчи ўринбосари Олимжон Умаров бошчилигидаги АКТ вазирлиги делегацияси Ҳиндистонга ташриф буюрди. Бу ҳақда вазирлик ахборот хизмати хабар бермоқда.\nТашрифнинг асосий мақсади Амити университетининг Ноида (Ҳиндистон) шаҳрида жойлашган амалдаги кампуси билан яқиндан танишиш ва ҳамкорликдаги «Йўл харитаси»ни тасдиқлашдан иборат. Ушбу «Йўл харитаси»да Тошкент шаҳрида Амити университетини очиш бўйича ҳаракатлар қадамба-қадам акс эттирилган. Университет ахборот-коммуникация технологиялари, сунъий интеллект (идрок) ва менежмент соҳасида мутахассислар тайёрлайди.\nҲиндистон томони Ўзбекистон Республикаси билан келгусида ҳам самарали ҳамкорлик қилиш бўйича қатъий нуқтаи назарини билдирди.\nУшбу университетда ўқув жараёни жорий йилнинг сентябр ойидан бошланади.\nАКТ вазирлиги Ҳиндистон Амити университети\nХориж 20/04, 20:46\nҲиндистонда фил беш кишини босиб ўлдирди


Қирғизистонда туғилганлик тўғрисидаги 40 минг гувоҳнома қалбаки бўлиб чиқди\nТуғилганлик тўғрисидаги яроқсиз гувоҳнома\nҚирғизистонда 2012-13 йилда 40 мингта туғилганлик тўғрисида гувоҳнома берилган.\nОрадан қарийб икки йил ўтгач, мазкур гувоҳномалар сохталиги аниқланган.\nБунга ҳужжат бош қисмидаги “Туғилганлик тўғрисида гувоҳнома” деб кўрсатилган ерга майда шрифт билан қирғиз ва рус тилларида “Никоҳ гувоҳномаси”, деб ёзилгани сабаб бўлган.\nҲужжатдаги ҳато майда ҳарфлар билан ёзилгани учун уни бир кўз билан фарқлаб бўлмайди.\nУ фақат ультрабинафша нурларда кўринади.\nБунинг ортидан ўша йилларда фарзанд кўриб, гувоҳнома олган ва ҳозирда муҳожирликда юрган қирғизистонликлар ўз фарзандларини хорижга олиб чиқишида муаммолар пайдо бўлмоқда.\nҲозирда бундай муаммолар асосан мамлакат жанубидаги Жалолобод вилояти яшовчиларида кузатилаётгани хабар қилинади.\nЖалолободлик Мурод Боев икки набирасини ҳозирда Россияда ишлаётган ота-онаси ёнига олиб бормоқчи бўлиб йўлга чиққанида Ўш аэропортидан ортга қайтарилган.\nУ ҳужжатни тарқатган масъулларни жавобгарликка тортиш зарурлигини айтади.\n"Агарда бу ҳато ультрафиолетовый нурда кўринмаганида одамлар ҳужжатдаги ҳатони билмай юраверарди. Ҳужжатни тайёрлаган ташкилот фойдада қолаверарди.Мен ҳужжатида ҳато топилган ягона одам эмасман, серийний, 40 мингга яқин одам алмаштириши керак. бунга қанча пул сарфланган, шуларнинг барчасини ҳисоблаб чиқиб, жавобгарларни судга бериш керак. Улар қилган ишига яраша жазолансин", дейди Мурод Боев.\nҲозирда ҳужжатдаги камчилик фақат бошқа давлатларга болаларини бирга олиб кетмоқчи бўлган ота-оналарда, улар аэропортдан текширувдан ўтаётганида маълум бўлмоқда.\nБироқ, гувоҳноманинг яроқсизлиги Қирғизистондан ташқарига чиқмаганларни ҳам ташвишга сола бошлаган.\n"2013-йилда берилган метркалар қалбаки экан, таможнийда текширганда билинипти, деб эшитдик. Мени болам ҳам 2013 йилда туғилган, шу йили метрка олганмиз. Биз ҳозирча четга чиқмадик, лекин эртага паспорт олиш бор, балки четга чиқармиз. Ўша пайтга келиб, у қалбаки бўлиб чиқса, нима қиламиз?" дейди ўшлик Даврон.\nБиргина Жалолобод вилоятида 2012-2013 йиллар оралиғида 8200 метрка берилган ва ҳозирда вилоятда ҳужжатларни оммавий тарзда алмаштириш ишлари олиб борилаяпти.\n"Ҳужжатни ўқиганда билинмайди. Ультрабинафша нурда у “никоҳ гувоҳномаси” экани кўринаяпти. Ҳозирда Бош прокуратура ва маҳаллий прокуратура томонидан жиноий иш қўзғатилди. Шунинг учун биз одамларга бу ЗАГСнинг айби эмаслиги, “Учқун” акционерлик жамиятини ҳатоси эканини тушунтиряпмиз. Биз одамларга метркани алмаштириш кераклигини айтиб ўтамиз", дейди Жалолобод шаҳар фуқаровий актларни рўйхатга олиш бўлими расмийси Нурия Азимбаева.\nЖалолободда январь ойидан бошлаб яроқсиз ҳужжатни алмаштириш кераклиги тўғрисидаги маълумотларни аҳолига етказиш учун барча ҳаракатлар кўрилаётгани ҳам айтилади.\n"2011 йилнинг май ойидан бошлаб 2012-13 йили туғилган болаларнинг туғилганлик тўғрисидаги гувоҳномаси брак, ўшани алмаштиришни ҳар бир ота-онага ўқувчинглар орқали етказиб қўйинглар", деган мазмунда ҳокимиятнинг ижтимоий бўлими вакиллари томонидан хат келди. Мактуб асосида биз ҳар бир синф раҳбари орқали ота-оналарга буни етказдик. Ҳужжати браклар орасида ўзимнинг қизим ҳам бор. Унинг гувоҳномасига қарасам, ростанам яроқсиз экан. Мен ҳозирча алмаштирмадим. Негаки, 40 минг ҳужжат яроқсиз бўлганидан кейин бунга кимдир биров жавоб бериши керак-да", дейди Сузоқ туманидаги мактаб директори Сирожиддин Исмоилов.\nЯроқсиз деб топилган гувоҳномаларни тайёрлаган Бишкекдаги “Учқун” акционерлик жамияти ҳозирча юзага келган ҳолат бўйича бирон изоҳ бергани йўқ.\nБироқ, маълум бўлишича, мазкур ҳолат юзасидан Қирғизистон Бош прокуротураси жиноий иш қўзғаб, тергов олиб бормоқда.\nЯроқсиз ҳужжатларни тайёрлаш билан давлатга 600 минг қирғиз сўмидан кўпроқ, яъни тақрибан саккиз минг АҚШ доллари миқдорида зарар етказилгани айтилади.


Шароити "оғир" бўлган қатор туманларда тадбиркорликни ривожлантириш учун алоҳида солиқ ставкалари ўрнатилиши кутилаяпти\nВилоятимизнинг Чироқчи, Деҳқонобод, Касби, Миришкор ва Нишон туманларида 2025 йил 1 январга қадар янги ташкил этиладиган тадбиркорлик субъектларига айланмадан олинадиган солиқ ставкаси 1 фоиз ставкада, фойда солиғи бўйича белгиланган солиқ ставкаси 50 фоизга камайтирилган миқдорда ҳамда юридик шахслардан олинадиган ер солиғи, юридик шахсларнинг мол-мулкига солинадиган солиқлари ҳисобланган суммадан 1 фоиз ставкада тўлаш тизими жорий этилиши мумкин.\nБу янгилик Президентнинг strategy.uz сайтига жамоатчилик муҳокамаси учун жойлаштирилган "Янги Ўзбекистоннинг 2022-2026 йилларга мўлжалланган тараққиёт стратегияси тўғрисида"ги фармони лойиҳасида назарда тутилган.\nУнга кўра, Қорақалпоғистон Республикасининг Мўйноқ тумани учун махсус солиқ ставкаларини ўрнатиш тажрибаси асосида шароити "оғир" бўлган туманларда тадбиркорликни ривожлантириш учун ана шу тарзда қўшимча қулайликлар яратиш ишлари давом эттирилади.\nҲужжатда Навоий вилоятининг Томди, Учқудуқ, Конимех ва Нурота туманлари; Тошкент вилоятининг Бўка, Пискент, Оққўрғон ва Бекобод туманлари ҳам алоҳида солиқ ставкалари ўрнатилиши кўзда тутилаётган шароити "оғир" ҳудудлар сифатида тилга олинган.\nМолия вазирлигига Давлат солиқ қўмитаси билан биргаликда шароити "оғир" бўлган туманларда тадбиркорликни ривожлантириш учун алоҳида солиқ ставкаларни ўрнатиш бўйича қонун лойиҳасини ишлаб чиқиш топширилган.\nЯнги Ўзбекистоннинг 2022-2026 йилларга мўлжалланган тараққиёт стратегияси ва уни 2022 йилда амалга ошириш бўйича "йўл харитаси"ни тасдиқлашни назарда тутувчи ушбу фармон лойиҳаси жамоатчилик муҳокамаси жорий йилнинг 1 январидан бошланган бўлиб, 15 январда якунланади.


Бермаганга бериш - Hidoyat.uz\nАсосий саҳифа Мақолалар Бермаганга бериш\nЧоп этилди Iyun 4, 2019 Бермаганга беришda fikr bildirishni o'chirish\nБизга бермаган ва ҳатто бизни маҳрум қилган кишига беришимиз имонимиз комиллигидандир. Шуни ҳам ёддан чиқармаслик керак, ҳадисдаги “маҳрум қилган киши”нинг феълини моддий ва маънавий нарсалардан маҳрум қилиш деб тушунсак, Ислом дини гўзал хулқ дини эканига амин бўламиз. Чунки рўпарангизда турган киши сизни ўзининг ширин сўзидан, ҳурматидан, молу давлатидан маҳрум қилган бўлса-чи? Ёки сизни ўз Ватанингизда яшашдек бахтдан маҳрум қилса, киндик қонингиз тўкилган она юртингиздан ҳайдаб чиқарса, бунга нима дейсиз? Агар энг олий саодат бўлмиш Аллоҳга имон келтириб, унга ибодат қилишдек энг катта бахтдан маҳрум қилмоқчи бўлса-чи? Сизга азият бериш учун жондан азиз фарзандларингизнинг оиласини бузса-чи? Энг сўнгги чора сифатида жонингизга суиқасд қилиб, ётоғингизга қурол кўтариб келиб, сизни яшашдан маҳрум қилмоқчи бўлган кишиларга нима дейсиз? Ёрдам сўраб борган кишиларингиз сизни ёрдамдан маҳрум қилиш билан чекланмай, сизни тош отиб, қувиб юборса-чи? Сизга садоқат билдириб ичингизда юрса-да, зимдан пичоқ қайраб, ҳар қадамингизга чоҳ қазиб, энг олий мақсадингиздан маҳрум қилишга пайт пойлаганларга қандай чора қўллаган бўлардингиз? Бу каби саволлар рўйхатини давом эттиравериш мумкин. Уларни ўзингизга бериб кўринг-а! Ҳолбуки, Пайғамбаримиз (соллаллоҳу алайҳи ва саллам)нинг шундай муносабатда бўлган кишиларга қандай жавоб қилганлари тарих саҳифаларига битилган. Расулуллоҳ (соллаллоҳу алайҳи ва саллам) муборак ҳадисларида “сени маҳрум қилганларга беришинг” деб марҳамат қилган сўзлари Қуръони карим оятларининг мазмунига мос эканига ҳамда ўзларининг ҳаётларида ҳам бу сўзларига аввало ўзлари амал қилганларига юзлаб мисолларни келтирса бўлади. Келинг, шу ҳақда бироз сўзлашайлик. Қирқ ёшга тўлиб, пайғамбарлик келгунича Макка халқи омонатдор, ростгўйлиги учун Муҳаммад (алайҳиссалом)ни “ал-Амин” деб номлайди. Пайғамбарлик мақоми берилгач эса, Макка мушрикларининг муомаласи тубдан ўзгариб кетди. Энди ҳар қадамда озорлар, ҳар қадамда ҳақоратлар, энг бўлмаганида пичинг ва кесатиқлар… Кечагина у зотни энг ишончли, ростгўй деб мақтаётганлар бугун мажнун, сеҳргар, дея айблай бошлашди. Турмушга чиққан қизларининг оиласи душманлар ташвиқоти билан атайин бузилди.\nИбн Исҳоқ каби сийрат муаррихларининг ривоятларига кўра, Қурайш кофирлари Расулуллоҳ (соллаллоҳу алайҳи ва саллам)ни қатл қилишга жазм этиб, бу ишда Бани Ҳошим билан Бани Мутталиб уруғлари ҳамкорлик қилишлари, Расулуллоҳ (алайҳиссалом)ни уларга топширишлари талаб қилинганида, улар рад жавобини бердилар. Расулуллоҳ (алайҳиссалоту вассалом)ни қатл қилиш Қурайшнинг қўлидан келмагач, у зотдан ҳам, у киши билан бирга бўлган мусулмонлардан ҳам, у зотни ҳимоя қилаётган Бани Ҳошим билан Бани Мутталибдан ҳам барча алоқаларни узишга, уларга тазйиқни кучайтиришга келишишди ва бу тўхтамлари қатъийлигини билдириш учун бир аҳднома битдилар. Токи Бани Мутталиб Расулуллоҳ (соллаллоҳу алайҳи ва саллам)ни ўлдириш учун уларнинг қўлларига топширмагунларича қуда-анда бўлмаслик, олди-сотди қилмаслик, барча моддий тармоқларни тўсиш, улар билан сулҳ тузмаслик, ҳеч қандай меҳр-мурувват кўрсатмаслик ҳақида тузган аҳдномаларини Каъбанинг ичкарисига илиб қўйишди.\nҚурайш кофирлари бу аҳдларига уч йил, пайғамбарликнинг еттинчи йили муҳаррам ойидан бошлаб, ўнинчи йилигача риоя қилишган. Баъзи ривоятларда қамал икки йил давом этганлиги айтилган.\nБани Ҳошим ва Бани Мутталиб уруғлари Расулуллоҳ (соллаллоҳу алайҳи ва саллам) бошлиқ мусулмонлар билан бирга Бани Мутталиб маҳалласида қамал қилиндилар. Мусулмонлар дин учун, Бани Мутталиб ва Бани Ҳошимдаги кофирлар эса ҳамият учун қамалда қолдилар. Бу уч йил мобайнида Расулуллоҳ (соллаллоҳу алайҳи ва саллам) билан мусулмонлар жуда оғир кунларни бошларидан кечиришди. Очликда ҳатто дарахт баргларини ейишга мажбур бўлганларидан уларнинг қай даражада қийналганларини билса бўлади.\nБани Қусайдан бир жамоа ўзларича қилган ишларидан пушаймон бўлиб, тузилган аҳдномани бузишга қарор қилишди.\nПайғамбаримиз (алайҳиссалом) қурайшликлар тарафидан мазкур азиятлар етказилгач, Сақиф қабиласидан ёрдам излаб ҳамда Аллоҳ таолонинг ҳузуридан келган нарсани, динни қабул қилишларига умид боғлаб, Тоифга йўл олдилар. У ерга етиб келгач, Сақиф қабиласининг катталаридан бир қанчаси билан учрашиб, уларни Аллоҳга, Унинг динига имон келтиришга даъват қилдилар. Улар эса жуда хунук тарзда рад этишиб, кутилмаган, қўпол муомалада бўлишди. Расулуллоҳ (соллаллоҳу алайҳи ва саллам) улар ҳузуридан чиқиб кетар эканлар, бу ташрифни Қурайшдан яширишларини илтимос қилган эдилар, бунга кўнишмади. Устига-устак, ўзларининг ичидаги энг аҳмоқларини, қулларини у зотнинг ортидан қичқириб, тошбўрон қилишга ундашди. Расулуллоҳ (соллаллоҳу алайҳи ва саллам)нинг оёқлари қонаб кетди. У зотни ҳимоя қилаётган Зайд ибн Ҳориса ҳам ҳеч нарса қилолмай қолди. Натижада бошининг бир неча жойи ёрилди. Шу тариқа Макка мушрикларининг Расулуллоҳ (соллаллоҳу алайҳи ва саллам)га ва мусулмонларга тазйиқи ҳаддан ошиб кетди. Ниҳоят, Аллоҳ таоло Маккадан Мадина шаҳрига ҳижрат қилишга буюрди. Мусулмонлар Мадинага ҳижрат қила бошладилар. Макка мушрикларининг раислари мажлис қилдилар. Тўпланганлар фикрларини бирма-бир билдиришгач, қуйидаги тўхтамга келишди: ҳар бир қабиладан биттадан навқирон, бақувват йигит танланиб, уларга кескир қилич бериладиган бўлди. Улар Расулуллоҳ (соллаллоҳу алайҳи ва саллам)га худди бир одамдай тўсатдан ташланиб, ўлдирадиган бўлдилар. Шунда Бани Абдуманоф у қабилаларнинг ҳар биридан ўч олишга қодир бўлмай қолади, деб ўйлашди. Бу иш учун маълум бир кунни ҳам белгиладилар, лекин мақсадларига ета олмадилар.\nҲижратнинг саккизинчи йили Рамазон ойида Макка фатҳ қилинди. Расулуллоҳ (соллаллоҳу алайҳи ва саллам) ва мусулмонларнинг бошига не кулфатларни солган Макка халқи энди бир майдонга жамланган, бошларини эгиб, ўзларига чиқариладиган ўлим ҳукмини кутиб турардилар. Чунки қилган ишлари шундан бошқасига лойиқ ҳам эмасди-да. Юқорида айтганимиздек, Расулуллоҳ (соллаллоҳу алайҳи ва саллам) уларга бир назар ташлаб олди. Рўпараларида барча яхшиликлардан маҳрум қилган зулмкор, ситамкор қавм турарди. Барчасини оммавий тарзда қириб ташлаш имконияти бор ва шундай қарорга келинган тақдирда ҳам бирор инсон эътироз билдирмайди. Йигирма йилдан бери қўлларидан келган барча ёмонликларни аямаган бу қавм шундай жазога муносиб эди.\nСўнг: «Эй Қурайш жамоаси, нима деб ўйлайсизлар, ҳозир сизларга қандай чора кўраман?» дедилар. Одамлар: «Яхши чора. Ахир сиз олижаноб биродар ва олижаноб биродарнинг ўғлисиз-ку!» дейишди. У зот: «Бораверинглар, ҳаммаларингиз озодсизлар», дедилар. Расулуллоҳ (соллаллоҳу алайҳи ва саллам)ни ватанларидан маҳрум этган, жонига қасд қилган, яна қанча-қанча нарсалардан маҳрум этган бу қавмга айнан ўша неъматларни ато қилдилар. Уларга жонлари, ватанлари, мансаблари гўё қайтариб берилди.\nУҳуд жангида Ваҳший исмли қул томонидан Расулуллоҳ (соллаллоҳу алайҳи ва саллам)нинг суюкли амакиси Ҳамза шаҳид қилинди. Ҳамза мусла қилинган – қулоқ-бурни кесиб ташланган эди. Кейинчалик Расулуллоҳ (соллаллоҳу алайҳи ва саллам) имон келтириб, кечирим сўраб келган Ваҳшийни афв қилдилар.\nМуҳтарам ўқувчи! Балки биз юқорида айтганларимизни – бу афв қилиш, кечириш-ку, дейишингиз мумкин. Тўғри, лекин яхшилаб эътибор қилсангиз, бу афв ва кечиришдан кўра кенгроқ эканини кўрасиз. Чунки бу ҳолатда кечиб юбориш билан бирга, вақтида мухолиф тараф маҳрум қилган нарсани улардан тўсмасдан қайтариб беришни ҳам кузатяпмиз. Ҳадисда буюрилган тўққиз ишнинг ҳар бирига Жаноб Расулуллоҳ (соллаллоҳу алайҳи ва саллам) қай даражада амал қилганларига юқоридаги мисоллар далил бўлади. Қуръони каримда бундай дейилган:\n“Сизлардан фазилат ва кенг мол-мулк эгалари қариндошларга, мискинларга ва муҳожирларга Аллоҳ йўлида эҳсон қилмасликка қасам ичмасин, балки уларни афв қилиб, кечирсинлар! Аллоҳ сизларни мағфират қилишини истамайсизми?! Аллоҳ мағфиратли ва раҳмлидир”(Hyp, 22).\nБу оят Абу Бакр (розияллоҳу анҳу) хусусида нозил бўлган. Ойша онамиз (розияллоҳу анҳо) тўғрисида бўҳтон тўқиганларга қўшилиб кетганлардан бири Абу Бакр (розияллоҳу анҳу)нинг холаваччаси Мистаҳ ибн Усоса эди. У Бадр жангида қатнашган бўлиб, мискинликда яшарди. Унинг на уй-жойи ва на мол-давлати бор эди. Фақат Абу Бакр (розияллоҳу анҳу) бериб турган нафақа билангина рўзғор тебратарди. Бу воқеадан кейин Абу Бакр (розияллоҳу анҳу) унга зинҳор моддий ёрдам бермасликка қасам ичади. Лекин Пайғамбаримиз (алайҳиссалом) “Аллоҳ сизларни мағфират қилишини истамайсизми?!” оятини ўқиб берганларида: “Аллоҳнинг мағфират қилишини истайман”, деб яна қариндошига ёрдам беришни давом эттирдилар.\nХом гапга пишиқ жавоб: “Шеърингнинг ёнига ўзингни ҳам осиб қўйиш керак”\nعَنْ أَبِي هُرَيْرَةَ رَضِيَ اللهُ عَنْهُ أَنَّ النَّبِيَّ صَلَّى اللهُ عَلَيْهِ وَسَلَّمَ قَالَ: «يَقُولُ اللَّهُ عَزَّ وَجَلَّ : إنَّ أَحَبَّ عِبَادِي إلَيَّ أَعْجَلُهُمْ فِطْرًا» (رَوَاهُ أَحْمَدُ وَالتِّرْمِذِيُّ) .\n«ТАШАҲҲУД» ЎРНИГА «ФОТИҲА» СУРАСИНИ ЎҚИШНИНГ ҲУКМИ\nБисмиллаҳир Роҳманир Роҳим. Бу ҳолатда намоз бузилмайди. Агар мана шу хатони намоз ичида билиб қолса, саждаи саҳв билан хатосини тўғирлаш керак бўлади. Чунки аввалги қаъдада ҳам, охирги қаъдада ҳам «Ташаҳҳуд» (“Аттаҳияту”) дуосини ўқиш вожиб. Уни унутиб тўлиғича ёки баъзи қисмини ўқимаслик, саждаи саҳвни вожиб қилади. Бу ҳукм фарз, вожиб ва нафл намозларда бир хил.\nяъни: “Агар «Ташаҳҳуд»ни ўрнига «Фотиҳа» сурасини ўқиса, саждаи саҳв қилади” (“Фатавои ҳиндия” китоби, Саждаи саҳв боби)


OzodDayjest: Сенат раиси ўсмир қизлар орасида ҳомиладорлик авж олаётганидан хавотир билдирди\n31 октябр 2020, Тошкент вақти: 02:58\nАмерикалик тадқиқотчи Марказий Осиё расмийларини радикаллашувга оид қарашларини қайта кўриб чиқишга чақирди. Сенат раиси Ўзбекистонда жинсий тарбияга етарлича эътибор берилмаётганига урғу берди. Таниқли иқтисодчи танқидий фикри туфайли троллинг ҳужумига учради. Жорий ҳафта шу каби воқеалар ҳақида хабар берди.\nСиёсатшунос Марказий Осиёда радикаллашувнинг асосий сабабини айтди\nМарказий Осиё ҳукуматлари минтақада радикаллашув ҳақидаги тасаввурларини қайта кўриб чиқиши керак, дейди сиёсатшунос Ноа Такер минтақада терроризм ҳолати тадқиқ этилган янги тадқиқотида (www.togri.uz, 17 cентябрь). Олим ўз кузатувларига таяниб, минтақада диндорларнинг радикаллашуви эмас, аксинча радикалларнинг исломийлашуви жараёни кечмоқда, деб хулоса қилади.\nМинтақадаги ҳукуматлар ўз фуқароларининг экстремистик гуруҳларга аъзо бўлаётганига асосий сабаб сифатида хориждан кириб келаётган ёт диний эътиқодни кўрсатади. Аммо Ноа Такер 2016-2018 йилларда ўтказган тадқиқотларга таяниб, минтақа халқларининг Суриядаги можароларга аралашиб қолиши камдан-кам ҳолларда чет эллик миссионерлар фаолиятига ёки “ёт ғоялар”га боғлиқ бўлганини қайд этган. Бу борада ижтимоий адолатсизлик ҳолатларига эътибор қаратиш лозимлигини уқтирган.\nТадқиқотчи Н.Такер диний тарғибот самарасини ошириш учун давлат ва айниқса ҳуқуқ-тартибот органлари диндор қатлам орасида кенгроқ коалицияни ташкиллаштиришга ҳаракат қилиши кераклигини айтган.\nЎсмир қизларнинг ҳомиладор бўлиб қолиш ҳолати кўпаймоқда\nЎзбекистон бўйича жорий йилнинг 6 ойида вояга етмаганлар орасида 46 та ҳомиладорлик ҳолати қайд этилди (“Даракчи”, 19 сентябрь). Ўтган йили бу рақам 32 тани ташкил қилган. Олий Мажлис Сенати раиси Танзила Норбоева бу борада хавотир билдирган. “Фуқароларнинг репродуктив саломатлигини сақлаш тўғрисида”ги қонунда болаларнинг жинсий тарбияси ҳақида ҳам модда бор. Унда жинсий тарбия ва уларни оилавий ҳаётга тайёрлаш бўйича тадбирлар ўтказиш ҳақида айтилган. Аммо амалда нима кўрилмоқда? Соғлиқни сақлаш вазирлиги томонидан ҳали ҳеч нарса қилинмаган, таълим вазирликларида ҳам бу борада ўзгаришлар кузатилмаяпти. Бу борада ҳеч ким дунёқарашини ўзгартирмаган”, деган Сенат раиси.\nТаниқли иқтисодчи Монополияга қарши кураш қўмитасидан ҳафсаласи пир бўлганини билдирди\nЎзбекистонлик таниқли иқтисодчи Юлий Юсупов Фейсбукдаги саҳифасида Монополияга қарши кураш давлат қўмитасидан ҳафсаласи пир бўлганини ёзди. Иқтисодчига кўра, у қўмитанинг янги солиқлар жорий этиш борасидаги таклифини танқид қилгани ортидан унга ушбу идоранинг матбуот хизмати раҳбари троллинг ҳужуми уюштирган.\nАввалроқ Ю.Юсупов антимонопол қўмита ташаббуси билан ишлаб чиқилган “Республикада гематологик ва бошқа оғир касалликларнинг олдини олиш, ташхислаш ва даволашни молиялашни тубдан такомиллаштириш чора-тадбирлари тўғрисида”ги қарори лойиҳасини кескин танқид қилган эди.\nЛойиҳада саратон касаллигининг олдини олиш ва даволаш мақсадида махсусжамғарма ташкил этиш, унинг фаолиятини молиялаштириш учун эса 15 та янги солиқни киритиш таклиф этилган. Иқтисодчи Ю.Юсупов уларни “даҳшатли солиқлар” деб атаган. “Саратон касаллигининг олдини олиш ва даволаш давлатнинг, айниқса, соғлиқни сақлаш вазирлигининг бевосита мажбуриятидир. Ва ушбу функцияни бажариш учун биз аллақачон солиқ тўлаганмиз. Агар маблағ кам ажратилган бўлса, унда давлат харажатларини оптималлаштириш ва қайта тақсимлаш ҳақида ўйлаб кўриш керак (у ерда жуда кўп имкониятлар мавжуд) ва янги солиқларни киритмаслик керак”, деган Ю.Юсупов.\nАнтимонопол қўмита янги солиқларнинг иқтисодиётга салбий таъсири эҳтимолини рад этган.


Ўзбекистонда ҳафта давомида қандай об-ҳаво кузатилади? | Qalampir.uz\nБу қизиқ\t12 Август 2019 15:13 4723\nГидрометеорология хизмати маркази жорий ҳафтанинг 14-17 август кунлари учун об-ҳаво башоратини маълум қилди.\nҲаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, 14 августда баъзи жойларда 15-20 м/с гача кучайиши мумкин. Ҳарорат кечаси 14-15 августда +13...+18 даража, 16-17 августда +15...+20 даража, кундузи 14 августда +23...+28 даража, 15-17 августда ҳаво +30...+35 даражагача кўтарилади.\nҲаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, 14-15 августда баъзи жойларда 15-20 м/с гача кучайиши мумкин. Ҳарорат кечаси +15...+20 даража, кундузи 14-16 августда +27...+32 даража, 17 августда +30...+35 даража бўлади.\nҲаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, 14-15 августда баъзи жойларда 15-20 м/с гача кучайиши мумкин. Ҳарорат кечаси +15...+20 даража, кундузи 14-15 августда +25...+30 даража, 16-17 августда ҳаво +30...+35 даражагача кўтарилади.\nҲаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, 14-15 августда баъзи жойларда 15-20 м/с гача кучайиши мумкин. Ҳарорат кечаси 14 августда +18...+23 даража, 15-17 августда +15...+20 даража, кундузи 14-16 августда +29...+34 даража, 17 августда +33...+38 даража бўлади.\nҲаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 14-15 августда баъзи жойларда 15-20 м/с гача кучайиши мумкин. Ҳарорат кечаси +15...+20 даража, кундузи 14 августда +27...+32 даража, 15-17 августда +25...30 даража бўлади.\nҲаво бироз булутли бўлади, баъзи жойларда ўзгариб туради, 14-15 августда қисқамуддатли ёмғир ёғиши мумкун, момақалдироқ бўлади. Шарқий шамол йўналишини ўзгартириб, ғарбдан 7-12 м/с тезликда эсади, 14-15 августда баъзи жойларда 15-20 м/с гача кучайиши мумкин. Ҳарорат кечаси 14 августда +12...+17 даража, 15-17 августда +8...+13 даража, кундузи 14-15 августда +15...+20 даража, 16-17 августда ҳаво +20...+25 даражагача кўтарилади.\n21 Сентябрь 14:55 56715\n22 Сентябрь 13:46 55780\n22 Сентябрь 12:10 55388\n22 Сентябрь 09:22 18843


4 йил аввал 1850 Абдулазиз Мўмин\nКим Расулуллоҳ соллаллоҳу алайҳи васалламни улуғласа, албатта, саҳобаларни ҳам улуғлаши керак, чунки айнан саҳобалар Расулуллоҳни қўллаб-қувватлаб, у зотга ёрдам бериб, Аллоҳнинг динини олий қилиш учун жонлари ва молларини фидо қилдилар. Шунинг ўзи уларни эҳтиром қилиш, ҳақларини билиш, мақташ, уларга эргашиш, ҳақларига истиғфор айтишни тақозо этади. Бир-бирлари билан ўзаро бўлиб ўтган ихтилофларга берилмаслик одобдандир. Чунки улар вазиятга қараб ижтиҳод қилганлар. Тўғри топганларига икки ажр, хато қилганларига бир ажр бор. Уларни душман билганларни ёмон кўриш, маломат қилганларнинг таъналарига қулоқ тутмаслик, улардан нақл қилинган айрим хабарларни яхшиликка йўйиш, ҳеч бирларини ёмонлаб тилга олмаслик, балки уларнинг фазилатлари, чиройли ахлоқларини эслаб, қолганига сукут қилиш муҳим эътиқодий масаладир. Зеро, Расулуллоҳ соллаллоҳу алайҳи васаллам: «Асҳобларим тилга олинганда (улар ҳақида ёмон сўз айтишдан) тийилингиз», деганлар.\nАллоҳ таоло саҳобалар ҳақида Фатҳ сурасининг 29-оятида: «Муҳаммад Аллоҳнинг расулидир. У билан бирга бўлганлар кофирларга шиддатли, ўзаро раҳмлидир...», деган. Яна шу суранинг 18-оятида эса: «Батаҳқиқ, Аллоҳ мўминлардан дарахт остида сенга байъат қилаётганларидан рози бўлди. У Зот уларнинг қалбларидагини билди, уларга сокинликни туширди ва яқин фатҳ ила мукофотлади», дея марҳамат қилган.\nҲашр сурасининг 10-оятида улар ҳақида бундай деган: «Улардан кейин келганлар: «Роббимиз, бизни ва биздан аввал иймон билан ўтган биродарларимизни мағфират қилгин, иймон келтирганларга қалбимизда нафрат (пайдо) қилмагин. Роббимиз, албатта, Сен шафқатли ва меҳрибонсан», дерлар».\nТавба сурасининг 100-оятида: «Аввалги пешқадам муҳожирлар ва ансорлар ва уларга яхшилик билан эргашганлардан Аллоҳ рози бўлди ва улар ҳам Аллоҳдан рози бўлдилар. У зот уларга остидан анҳорлар оқиб турган жаннатларни тайёрлаб қўйди. Уларда абадий қолурлар. Ана ўша улкан ютуқдир», деган. Аҳзоб сурасининг 23-оятида: «Мўминлар орасида Аллоҳга берган аҳдига содиқ кишилар бор», деган.\nСуннати набавияда ҳам саҳобаи киромларни мақтаб айтилган сўзлар жуда кўп. Шулардан айримларини келтириб ўтамиз.\nИмом Термизий Ҳузайфа ибн Ямондан келтирган ҳадисда Расулуллоҳ соллаллоҳу алайҳи васаллам: «Мендан кейин Абу Бакр ва Умарга эргашингиз», дедилар. У зотнинг бу сўзлари икки буюк саҳобийга итоат этишга амр бўлиши билан бирга икковларини мақташ, ўрнак қилиб кўрсатиш, ҳар томонлама етукликларини билдиришни ҳам ўз ичига олган.\nАбд ибн Ҳумайд Ибн Умар розияллоҳу анҳумодан келтирган ривоятда Расулуллоҳ соллаллоҳу алайҳи васаллам: «Асҳобларим юлдузларга ўхшайдилар. Уларнинг қайси бирига эргашсангиз ҳам, ҳидоят топасизлар», деганлар.\nАнас розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам: «Асҳобларим бамисоли таомдаги туз кабидирлар. Таом тузи билангина (ейишга) яроқли бўлади», деганлар.\nИмом Аҳмад ва Термизий келтирган ривоятда Расулуллоҳ соллаллоҳу алайҳи васаллам: «Асҳобларим ҳақида Аллоҳдан қўрқинглар, Аллоҳдан қўрқинглар! Мендан кейин уларни (таъна тошини отиш учун) нишон қилиб олмангиз. Ким менга муҳаббати туфайли уларни яхши кўрса, мен ҳам уни яхши кўраман. Ким мени ёмон кўргани учун уларни ёмон кўрса, мен уни ёмон кўраман. Ким уларга озор берса, менга озор берибди. Ким менга озор берса, Аллоҳга озор берибди. Ким Аллоҳга озор берса, У Зот ундай кимсани тезда (азоб билан) тутади», деганлар.\nИмом Муслим ва бошқалар келтирган ривоятда Расулуллоҳ соллаллоҳу алайҳи васаллам: «Асҳобларимни ҳақорат қилманглар. Сизлардан бирингиз Уҳуд тоғича тиллони инфоқ-эҳсон қилса ҳам, улардан бирининг бир ҳовуч ва ундан озроқ қилган садақасига тенг келмайди», дедилар.\nРасулуллоҳ соллаллоҳу алайҳи васаллам: «Ким асҳобларимни сўкса, унга Аллоҳнинг, фаришталарнинг ва барча инсонларнинг лаънати бўлсин. Аллоҳ ундай кимсадан тавбани ҳам, фидяни ҳам қабул қилмайди», дедилар.\nИмом Дайламий Жобир розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам: «Аллоҳ таоло асҳобларимни набий ва расуллардан бошқа барчадан афзал қилди. Улардан Абу Бакр, Умар, Усмон ва Алини мен учун танлади. Уларни асҳобларимнинг энг яхшилари қилди», дедилар.\nИмом Табароний Абу Саъид Худрий розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам: «Ким Умарни яхши кўрса, мени яхши кўрибди. Ким Умарни ёмон кўрса, мени ёмон кўрибди», деганлар.\nИмом Молик: «Ким саҳобаларни ёмон кўрса ва уларни сўкса, ундай кимсага мусулмонлар ўлжасидан улуш йўқдир», деганлар. Яъни мусулмонлар жамоасидан эмас деб ҳукм қилганлар.\nАбдуллоҳ ибн Муборак раҳматуллоҳи алайҳ: «Кимда икки хислат бўлса, нажот топади. Улар – садоқат ва Муҳаммад соллаллоҳу алайҳи васалламнинг асҳобларига муҳаббат», деган эканлар.\nАйюб Сахтиёний айтади: «Ким Абу Бакрни яхши кўрса, динни қоим қилибди. Ким Умарни яхши кўрса, йўлни равшан қилибди. Ким Усмонни яхши кўрса, Аллоҳнинг нури билан беҳожат бўлибди. Ким Алини яхши кўрса, мустаҳкам тутқични тутибди. Ким Муҳаммад соллаллоҳу алайҳи васалламнинг асҳоблари ҳақида чиройли мақтовлар айтса, мунофиқликдан халос бўлибди. Ким улардан бирини камситса, суннатга ва салафи солиҳларга хилоф қилган бидъатчи бўлади. Бундай кимсанинг амали то уларни яхши кўрмагунча ва қалби саломат бўлмагунча осмонга кўтарилмаслигидан қўрқаман».\nИмом Табароний Холиб ибн Саъид розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам: «Эй инсонлар! Албатта, мен Абу Бакрдан розиман. У тўғрисида шуни билинглар. Эй инсонлар! Албатта, мен Умардан, Алидан, Усмондан, Талҳадан, Зубайрдан, Саъддан, Саъиддан, Абдурроҳман ибн Авфдан розиман. Улар ҳақида шуни билингиз. Эй инсонлар! Аллоҳ Бадр ва Ҳудайбия аҳлини мағфират қилгани аниқ. Асҳобларим, қайноталарим, куёвларим ҳақларида менинг риоямни қилинглар. Улардан бирортаси сизлардан зулмингиз туфайли ҳаққини талаб қилмасин, чунки эрта қиёматда зулм эвазсиз кечилмайди», дедилар.\nБир киши Муафо ибн Имронга: «Умар ибн Абдулазизнинг мақоми қаерда-ю, Муовияники қаерда?» деди. Муафонинг жаҳли чиқиб кетиб: «Пайғамбар соллаллоҳу алайҳи васалламнинг асҳобларига ҳеч кимни қиёслаб бўлмайди. Муовия розияллоҳу анҳу у зотнинг саҳобаси ва аёлининг акаси, Аллоҳнинг ваҳийига омонатдор котиблари-ку», деди. Муовия розияллоҳу анҳунинг синглиси Умму Ҳабиба Ромла бинт Абу Суфён Пайғамбар алайҳиссаломнинг аёлларидан бўлиб, мўминларнинг оналаридан ҳисобланади.\nАбу Нуъайм ва Дайламий Анас розияллоҳу анҳудан келтирган ривоятда Расулуллоҳ соллаллоҳу алайҳи васаллам: «Асҳобларим ва қудаларим ҳақларида менинг риоямни қилинглар, чунки ким уларнинг ҳақларида менинг риоямни қилса, Аллоҳ таоло уни дунё ва охиратда асрайди. Ким уларнинг ҳақларида менинг риоямни қилмаса, Аллоҳ ундан юз ўгиради. Аллоҳ кимдан юз ўгирса, уни тезда азоб билан тутади», дедилар.\nИмом Муслим ривоят қилади: «Набий соллаллоҳу алайҳи ва сааллам Бақиъ (Мадина аҳли) қабристонини зиёрат қилиб, улар (вафот этган саҳобалар) ҳақларига видолашувчидек дуо қилар ва истиғфор айтар эдилар».\nҲалабий раҳматуллоҳи алайҳнинг келтиришича, Каъбул Аҳбор айтади: «Муҳаммад соллаллоҳу алайҳи васалламнинг ҳеч бир саҳобаси йўқки, қиёмат кунида шафоат қилиш ҳуқуқи берилмаса». Каъб раҳматуллоҳи алайҳ Муғийра ибн Навфалдан қиёмат куни шафоат қилишини сўради.\nСаҳл ибн Абдуллоҳ Тустарий раҳматуллоҳи алайҳ айтади: «Расулуллоҳнинг асҳобларини улуғламаган ва амрларини эъзозламаган киши у зотга иймон келтирган бўлмайди», деганлар.\n Имом Табароний ва Ибн Усома Абдуллоҳ ибн Масъуддан ривоят қилган.\n Имом Баззор ва Абу Яъло ривоят қилган.\n Абу Яъло Жобир розияллоҳу анҳудан, Дайламий Авим ибн Соидадан ривоят қилган.\n Одатда ўз аҳли билан видолашаётган одам ҳеч бир муҳим нарсани қолдирмай айтиб, васият қилиб кетади. У зот Бақиъ қабристонида ётган мўминлар ҳақларига ана шундай берилиб, дуо қилар эдилар.


МЧЖнинг муассисларидан бири ўзининг бутун улушини туғишган укасига текинга берди.\nУшбу операция бухгалтерия ҳисобида қандай акс эттирилади? Улуш текинга берилганда қандай ҳужжатларни расмийлаштириш зарур?\n– «Масъулияти чекланган ҳамда қўшимча масъулиятли жамиятлар тўғрисида»ги Қонуннинг (6.12.2001 йилдаги 310-II-сон) 20-моддасида МЧЖ иштирокчиси, агар уставда тақиқланган бўлмаса, устав фондидаги ўз улушидан учинчи шахснинг фойдасига воз кечиши мумкинлиги хусусида чекловлар назарда тутилмаган. Бироқ ҳар қандай ҳолда берилаётган улуш устав ҳужжатларига кўра тўлиқ шакллантирилиши керак. Акс ҳолда Қонуннинг 20-моддаси учинчи қисмида белгиланган, жамият иштирокчисининг улуши фақат шаклланган қисми бўйича бошқа шахсга ўтказилиши мумкинлиги қоидаси кучга киради. Устав капиталининг шаклланмаган (тўланмаган) улушлари билан бўладиган ҳар қандай битимлар ҳақиқий эмас.\nҚонун ҳужжатларида мулкий ҳуқуқнинг амалда берилишини тасдиқлаш учун расмийлаштириш керак бўладиган ҳужжат белгиланмаган. Унинг тартибини шартнома билан белгилаш мумкин. Амалиётда бундай бериш одатда МЧЖ устав капиталидаги улушни қабул қилиш-топшириш далолатномаси бўйича амалга оширилади.\nТадбиркорлик субъектларини давлат рўйхатига олиш ва ҳисобга қўйишнинг хабардор қилиш тартиби тўғрисида низомнинг (Президентнинг 24.05.2006 йилдаги ПҚ-357-сон Қарори билан тасдиқланган) 33-бандига кўра, юридик шахслар таъсис ҳужжатларига ўзгартиришлар киритилган тақдирда тадбиркорлик субъектининг ваколатли бошқарув органи томонидан тегишли қарор қабул қилинган пайтдан бошлаб бир ой мобайнида уларни рўйхатдан ўтказган органга қуйидаги ҳужжатларни тақдим этадилар:\n тадбиркорлик субъекти ваколатли бошқарув органининг таъсис ҳужжатларига ўзгартириш ва қўшимчалар киритиш тўғрисидаги қарори;\n ўзгартириш ва қўшимчалар матнининг ваколатли шахс томонидан имзоланган ва тадбиркорлик субъекти муҳри билан тасдиқланган 2 нусхаси;\n давлат божи тўланганлиги ҳақида банк тўлов ҳужжати;\n улуш (ҳисса) бошқа бировга ўтган тақдирда – мазкур улуш (ҳисса) бошқага ўтганини тасдиқлайдиган ҳужжат (шартнома, хат ва бошқалар);\n рақобат тўғрисидаги қонун ҳужжатларида назарда тутилган ҳолларда – устав фондида улушларни сотиб олиш бўйича битимларни амалга оширишга дастлабки розиликни бериш тўғрисида монополияга қарши органнинг қарори.\n«Рақобат тўғрисида»ги Қонуннинг (6.01.2012 йилдаги ЎРҚ-319-сон) 17-моддасидан келиб чиқилса, уни олиш шарти, агар жисмоний шахс ариза билан мурожаат этиш пайтида бирор-бир хўжалик юритувчи субъектнинг устав фондидаги (устав капиталидаги) акцияларнинг (улушларнинг) 35%ини тасарруф этган бўлса, у устав фондидаги улушларни тасарруф этиш ҳуқуқини оладиган, жисмоний шахс амалга оширадиган битимларга татбиқ этилади.\nУстав ҳужжатлари қайта рўйхатдан ўтказилгандан (ўзгартиришлар киритилганидан) кейин бухгалтерия ҳисобида муассисни алмаштириш бўйича проводка қилинади:\nДт 8300 – А муассис улушнинг номинал қиймати суммасига;\nКт 8300 – Б муассис улушнинг номинал қиймати суммасига.\nСолиқ кодексининг 178-моддаси 7-бандига кўра, текин олинган мол-мулк ва мулкий ҳуқуқларнинг қиймати олувчи жисмоний шахснинг солиқ солинадиган даромадига киритилади. Айни вақтда Солиқ кодексининг 179-моддаси 32-бандида жисмоний шахслардан текин (шу жумладан ҳадя шартномаси бўйича) олинган улушлар тарзидаги даромадларни, агар уларни бериш яқин қариндошлар ўртасида амалга оширилса, солиқ солишдан озод қилиш тарзидаги имтиёз назарда тутилган. Бунда яқин қариндошларга эр, хотин, ота-она, болалар, туғишган ҳамда ўгай ака-ука ва опа-сингиллар, боболар, бувилар, неваралар киради (Солиқ кодексининг 22-моддаси).


09-01-2019, 14:11 580 Savol va Javoblar\nСавол: Корхонамизга ип газлама асосан четдан импорт қилинади. Табиийки, кириб келаётган махсулотга белгиланган тартибда солиқ тўланади. Лекин қўшимча тарзда ягона 5 фоизли солиқ ҳам тўлаймиз. Агар биз янги ҚҚС тартибига ўтсак, бизга қандай солиқ имкониятлари яратилади ?\nЖавоб: Қўшилган қиймат солиғини ҳисоблаб чиқариш ва тўлашнинг умумбелгиланган тартибини қўлловчи корхоналар Солиқ кодексининг 218-моддасига асосан импорт қилинган хом-ашё ва материаллар бўйича божхона расмийлаштируви жараёнида тўланган қўшилган қиймат солиғи суммасини ҳисобга олиш ҳуқуқига эга бўлади.\nМасалан. Ягона солиқ тўловини тўловчи корхона томонидан 1000 сўмга хом-ашё материалларини импорт қилди. Импорт қилишда божхонага 20 фоиз, яъни 200 сўм ҚҚСни тўлади ва корхонага мазкур хом-ашё материаллари 1200 сўмга (1000+200) кирим қилинди. Корхона томонидан тайёр маҳсулот ишлаб чиқариш учун кетган харажатлари ва устамаси 300 сўмни ташкил қилди ҳамда тайёр маҳсулот нархи 1500 сўмни (1200+300) ташкил қилди. Ундан 5 фоиз ягона солиқ тўлови ҳисобланиб 75 сўм (1500*5%) бюджетга тўлайди.\nЭнди ушбу ҳолатни ҚҚС тўловчиси мисолида кўриб чиқамиз. ҚҚСни тўловчи корхона томонидан 1000 сўмга ҳом-ашё материалларини импорт қилди. Импорт қилишда божхонага 20 фоиз, яъни 200 сўм ҚҚСни тўлади ва корхонага мазкур хом-ашё материаллари 1000 сўмга кирим қилинди 200 сўм ҳисобга олинди. Корхона томонидан тайёр маҳсулот ишлаб чиқариш учун кетган харажатлари ва устамаси 300 сўмни ташкил қилди ҳамда тайёр маҳсулот нархи 1300 сўмни (1000+300) ташкил қилди. Ундан 20 фоиз, яъни 260 сўм ҚҚС ҳисобланди. Бунда бюджетга тўланадиган ҚҚС суммаси 60 сўмни (260-200) ташкил қилади. Сабаби хом-ашё материалларини импорт қилиш жараёнида тўланган ҚҚС суммаси (200) чегириб ташланади.\nМаълумот учун, қўшилган қиймат солиғини ҳисоблаб чиқариш ва тўлашнинг соддалаштирилган тартибини қўлловчи корхоналар Солиқ кодексининг 2263-моддасига асосан қўшилган қиймат солиғини ҳисобга олиш механизмини қўллаш ҳуқуқига эга эмас.


Шартнома билан қандай ишлаш керак?\n«UNICON.UZ» ДУКда шартнома билан ишлайдиган мутахассисларнинг малакасини ошириш мақсадида юристлар малакасини ошириш марказининг фуқаролик-ҳуқуқий фанлар кафедраси катта ўқитувчиси У.Т. Аюпов таклиф қилинди.\nСуҳбат бошланишида марказ етакчи юрисконсульти Д.Солиев «Ўзбекистон Республикаси Президентининг айрим ҳужжатларига ўзгартиш ва қўшимчалар киритиш, шунингдек баъзиларини ўз кучини йўқотган деб ҳисоблаш тўғрисида»ги 2017 йил 24 май № 5055-сон Ўзбекистон Республикаси Президентининг фармони тўғрисида қисқача маълумот бериб ўтди ва сўзни юристлар малакасини ошириш марказининг фуқаролик-ҳуқуқий фанлар кафедраси катта ўқитувчиси У.Т. Аюповга берди.\nЮридик хизматлари ходимларига маслаҳатчиси У. Аюпов: “Шартнома билан қандай ишлаш керак?”- деган саволга жавоб бериш учун мавзунинг мақсади - шартнома, битим, келишув, ишончнома, лизинг, шакли ва мазмуни, тарафлари бўйича маълумот бериб ўтди. Шу ўринда юридик шахслар ўртасида тузиладиган шартнома мақсади, тузилиш шартлари тўғрисида тўхталди.\nШартномалар турлари, қандай вазиятларда “жарима”, ўзгартиришни бекор килиш ҳолатлари, муддатлари, шароитлари, талабларини ўзгартиришга мос келадиган мисоллар билан тушунтирилди.\nЎз ўрнида шартномалар билан ишлайдиган мутахассислардан ўз тажрибадан келиб чиққан шартномаларнинг бажарилиши тўғрисида тушган савол ва таклифларига тўлиқ жавоблар берилди. Шунингдек, Ўзбекистон Республикаси қонунчилигидан шартномаларга оид бўлган моддалар тўғрисида маълумот бериб ўтилди.\nУчрашув давомида қатнашган мутахассислар жуда фойдали маълумот ва муҳим маслаҳатлар олдилар.\nУчрашувда ишлаб чиқариш муҳити омиллари даражаларини ўлчаш лаборатория, шартномалар билан ишлаш бўлими, бухгалтерия, иқтисодиёт бўлими, илмий кутубхона, сертификатлаштириш органи мутахассислари қатнашди.


Ташкент, Узбекистан (UzDaily.uz) – Шу кунларда Деҳли шаҳрида Ҳиндистон эшиттиришлар вазирлиги кўмаги билан “Doordarshan” телерадиокорпорацияси ва Осиё-Тинч океани эшиттиришлар уюшмаси ҳамкорлигида халқаро рақс фестивали ташкил этилди.\nБу ҳақда ЎзАга мамлакатимизнинг Ҳиндистондаги элчихонаси маълум қилди.\nҚайд этилишича, фестивалда юртимиз вакиллари “Гулдаста” ва “Лаган” рақси композицияси билан хорижлик мухлислар олқишини олган.\nФестиваль раҳбари, “Doordarshan” мутасаддиси Рупа Мехта ҳам ўзбек рақс усталари маҳоратини юқори баҳолаган. Унинг сўзларига кўра, сержилва ва ёрқин ўзбек рақси кўп жиҳатлари билан ҳинд рақсига ўхшайди.\nТадбир ташкилотчиларидан яна бири, Осиё-Тинч океани эшиттиришлар уюшмаси вакили Оля Бояр эса халқаро рақс фестивали келаси йилда ҳам ўзбекистонлик рақс усталарини чорлаб қолишини билдирган.


СУҒОРИШНИНГ ТЕЖАМКОР УСУЛЛАРИ — САБЗАВОТ-ИЛМ\nБугунги кунга келиб, серқуёш Ўзбекистонимизда қишлоқ хўжалигини янада юксалтириш, замонавий технологиялар ёрдамида мукаммаллаштириш, аҳолини озиқ-овқат ва соҳада етиштириладиган бошқа маҳсулотларга бўлган талабини қондириш мақсадида ўзига хос аграр сиёсат амалга оширилмоқда. Қишлоқ хўжалигида иқтисодий ислоҳотларни чуқурлаштириш мақсадида халқчил фармонлар, қарорлар ва дастурлар қабул қилиниб, ижроси таъминланпаяпти. Натижада, ҳар бир тармоқ босқичма-босқич ривожланиб бормоқда. Жумладан, ўлкамиз шароитида етарли ёруғлик ва иссиқлик таъсирида, шунингдек, ресурс тежамкор технологиялардан фойдаланиб, сабзавот экинларидан юқори ҳосил етиштириш бўйича аниқ вазифалар белгилаб олинган. Сувдан фойдаланиш маданиятини юксалтириш, соҳа моддий-техника базасини мустаҳкамлаш, экинларни суғоришда илғор усулларни жорий қилишга алоҳида эътибор қаратилмоқда. Тўғри, юртимизда кўп йиллар давомида деҳқончилик қилишда экинлар асосан ариқлар орқали эгатлаб суғорилиб келинган. Аммо, ҳозирги пайтда сув ресурсларининг камайиб бориши, экологик табиат ўзгаришлари оқар сувни тежаб ишлатишни тақазо қилмоқда. Бундан ташқари, тупроқнинг ювилиши, эрозияланиши оқибатида оқова сувлар билан гумус ва эриган органик ҳамда минерал қатлам ҳам ювилиб кетади. Натижада тупроқнинг унумдорлиги пасаяди. Мутахассисларнинг таъкилашича, суғорилган майдонлардаги ўсимликлар 70 фоиз сувдан фақатгина 30-40 фоизини ўзида сақлаб қолади. Қолган 25-30 фоиз сув буғ ҳолатда ҳавога ва ер ости сувларига қўшилиб кетади. Масалан, сабзавотларни етиштиришда ерни камида 6-8 маротаба, баъзан 10-12 маротаба суғориш талаб этилади. Шу билан бирга эгатлаб суғориш усулида ўсимликлар солинган минерал ўғитларнинг фақатгина 41 фоиз азотли, 12 фоиз фосфорли, 44 фоиз калийли ўғитларни ўзлаштира олади. Қолган қисми эса оқова сувлар билан чиқиб кетади. Ёки эримайдиган органик бирикмалар ҳолатига ўтади. Демак, энди одатий усулдан кўра, бир қанча афзалликларга эга бўлган суғоришнинг тежамкор технологияларини қўллашга ўтиш зарурлигини бугунги кун талаб қилиб турибди. Шу боис ҳам аграр соҳа фидойилари томонидан бир неча йиллардан бери томчилатиб, ёмғирлатиб, эгатга плёнка тўшаб, кўчма эгилувчан қувурлар орқали суғориш каби усуллар жорий этилмоқда. Масалан, Сабзавот, полиз экинлари ва картошкачилик илмий-тадқиқот институтининг махсус сув тежамкорлигини синаш учун қурилган тажриба майдонида тежамкор усуллар синаб кўрилганда яхши натижа бериши исботланди. Суғориш усуллари карам зиротида олиб борилди. Томчилатиб суғориш усулида донадорлик 50,4 фоиз ва микроагрегатлар миқдори 85, макроагрегатлар миқдори эса 19 фоизни ташкил қилди. Энг яхши кўрсатгич ер остидан суғориш усулида бўлиб, донодорлик 50,5 фоизни ташкил қилди. Олиб борилган тажрибаларда, бундай суғориш усуллари ҳар бир ўсимликка турлича таъсир кўрсатиши аниқланди. Карам сабзавотида энг юқори ҳосилдорлик ёмғирлатиб суғориш усулида кузатилди. Тежалган сув миқдори бўйича энг яхши усул томчилатиб суғориш бўлиб, сув тежамкорлиги 49-52 фоизни ташкил қилди. Ёмғирлатиб суғориш чоғида 34-44 фоиз ва ер остидан суғориш усулида 30-35 фоиз сув тежамкорлигига эришилди. Тежамкор суғориш усуллари қўлланганида карам гуркираб ўсишидан ташқари, ҳосилдорликнинг мўлжалдагидан кўра салмоғи ошгани сезилди. Энг муҳими, тупроқнинг физикавий-агрокимёвий хусусиятлари яхшиланди. Шунингдек, 50 фоиз минерал ўғитларининг тежалишига, тупроқда бир хил оптимал 70-85 фоиз намлик ва оптимал озиқланиш режимини таъминлаш имкониятини берди.\nТежамкор суғориш усулларини қўллаш муҳим аҳамиятга эга эканлигини «Сабзавот ва полиз экинларини етиштиришда юқори самарали комплекс техник воситаларни ва сувни тежаш технологияларини ишлаб чикиш» лойиҳаси доирасидаги илмий изланишлар натижасида ҳам кўриш мумкин. Мазкур лойиҳага масъул Сабзавот, полиз экинлари ва картошкачилик илмий-тадқиқот институти катта илмий ходими Фарход Ғаниев ҳисобланади. Тадқиқотлар очиқ майдонда ўтказилаяпти. Жараён бошланишида экинларнинг қатор ораларига томчилатиб суғориш жиҳозлари ўрнатилди. Сўнгра, 12-15 микронли эни 50 сантиметрли қора полиэтилен плёнкаси мулча қилинди ва тешилиб сабзавот, полиз экинлари экилиб, етиштиришга киришилди. Кузатишлардан маълум бўлдики, экин майдонининг плёнка билан ҳимояланган қисмида бир йиллик бегона ўтларнинг униб чиқиши ва ўсиб ривожланиши тўхтади. Тупроқнинг юмшоқ ва нам ҳолда сақланишига эришилди. Тадқиқотчи олимнинг таъкидлашича, бу парваришлаш усули қўлланилганда ўсимликларнинг илдиз қисми бақувват бўлиб ривожланади, тупроқнинг чуқурроқ катламигача ўсиб бориши таъминланади.\n(Помидорни етиштиришда эгатларни қора плёнка орқали мулчалаб ва бир йўла томчилатиб суғориш технологияси)\n(Тарвузни етиштиришда эгатларни қора плёнка орқали мулчалаб ва бир йўла томчилатиб суғориш технологияси)\nСабзавот, полиз экинлари ва картошкачилик илмий-тадқиқот институти катта илмий ходими Фарход Ғаниев бу борадаги илмий изланишларини давом эттирмоқда. Унинг фикрига кўра, сабзавот ва полиз экинларини етиштиришда эгатларни қора плёнка орқали мульчалаб ва бир йўла томчилатиб суғориш жараёнлари қўлланилганда сув сарфи оддий суғориш усулига нисбатан 35- 45 фоизгача тежалади ҳамда ҳосилдорликни 20-30 фоизга ошириш имконини беради.\nАйтиш мумкинки, мамлакатимиз қишлоқ хўжалигида суғоришнинг замонавий усулларини тадбиқ этилаётгани ютуқлар омили бўлмоқда. Мутахассисларнинг таъкидлашича, бизнинг табиий шароитимизда суғоришнинг янги, замонавий, тежамкор усулларини жорий этиш учун диёримизнинг ҳар бир ҳудуди эътиборга олиниши зарур. Бир гектар экин майдонини суғориш учун сарфланадиган сув ҳажми тупроқнинг механик таркиби ва сизот сувлари сатҳига қараб белгиланади. Тадқиқотлар натижаларидан келиб чиқиб, сув сарфини бир хил тақсимлаш ва экинларнинг турига қараб суғориш тавсия этилмоқда.\nТомчилатиб суғориш усули ўзининг юқори самарадорлиги яъни сув ресурслари чекланганлик шароитида кам сув сарфлаб, барқарор юқори ҳосил олиш имконини бериши билан ажралиб туради. Ушбу технологиянинг афзаллик жиҳати шундаки, экинга сув ва озиқ моддалар унинг эҳтиёжига мос равишда кам миқдорда тез-тез берилади. Томчилатиб суғориш қўлланилганда дала тупроғи қотмайди, қатор ораларига техника билан ишлов беришга ҳам зарурият қолмайди. Тупроғи қотмаган майдон эса мавсум охирида сифатли ва осон ҳайдалади. Яна бир эътиборли жиҳати, меҳнат ва ёнилғи-мойлаш материаллари, сув тежалади. Натижада, ҳосилдорлик сабзавот пайкалларида 60 фоизгача ортади. Томчилатиб суғоришнинг афзал жиҳатларини англаб етган деҳқону-фермерларда тежамкор технологияларга қизиқиш анча ошди. Натижада бу усул тобора оммалашиб, нафақат интенсив боғларда, балки пахтачилик, сабзавотчилик ва полизчилик тармоқларида, шунингдек, иссиқхоналарда ҳам кенг жорий этилаяпти. Эътиборлиси, табиий ва моддий ресурслар тежалиши билан бирга, ҳосилдорлик муттасил ошиб бормоқда. Бу мамлакатимизда озиқ-овқат хавфсизлигини таъминлаш, аҳолига қишлоқ хўжалиги маҳсулотларини узлуксиз ва арзон нархларда етказиб беришга имконият яратаётгани билан янада аҳамиятлидир.\n← ХАНДАЛАК ҚАТОРИДА ҚОВУН ҲАМ ПИШДИ\nСабзавот, полиз экинлари ва картошкачилик илмий-тадқиқот институти 2021 йил учун олий таълимдан кейинги институтига қуйидаги ихтисосликлар бўйича қабул эълон қилади: →


Ўзгартиришда ҳис қилишнинг ўрни - | Hizb-Uzbekiston.info\nHome›МАҚОЛАЛАР›Ўзгартиришда ҳис қилишнинг ўрни\nИнсон ҳаётида бир ҳолатдан яна бошқа бир ҳолатга ўтиш учун ҳаракат қилиши табиийдир. Бу жараён яшаш тарзини ўзгартиришга ҳаракат ҳисобланади. Ўзгариш яхши томонга ёки ёмон томонга бўлиши ва бу ҳолат ҳатто аста-секин сезилмай ёки тез сезиларли тарзда юз бериши мумкин. Ўз яшаш тарзини яхши томонга ўзгартиришни барча ақли соғлом инсонлар истайди. Лекин бу истакнинг ўзи яшаш тарзини яхши томонга ўзгариши учун етарли эмас. Мисол учун, бирор нарсага эга бўлишни истаган инсон уни қўлга киритиш шартларини бажаришга ҳаракат қилади. Шу каби яшаш тарзини ўзгартиришнинг ҳам ўзига яраша шартлари бор.\nБундай шартлардан аввалгиси ўз яшаш шароитида ўзига ёқмайдиган ёки маъқул бўлмайдиган жиҳатларни ҳис қила олишдан иборат. Яъни инсон ўзи учун маъқул бўлиб турганини эмас, балки номаъқул бўлган воқеликни ўзгартиришга ҳаракат қилади. Шунинг учун ўзгартиришга ҳаракатнинг аввали ўзгариши керак бўлган воқеликни ҳис қилинишидир. Агар ўзгартирилиши керак бўлган воқелик ҳис қилинмаса, унда бу ҳолат ўзгартирилиши учун тафаккур ва ҳаракат вужудга келмайди.\nЎзгартирилиши керак бўлган воқеликни ҳис қилиш инсонларда турлича бўлади. Бундай ҳис қилиш баъзи инсонларда бевосита ўзлари мавжуд воқеликни идрок қилган ҳолда юз беради. Баъзи инсонларда эса, билвосита, яъни бошқаларнинг турткиси билан шундай ҳис қилиш вужудга келади.\nЎзгартирилиши керак бўлган воқеликни ҳис қилган инсон имконият туғилиши билан бу ҳолатни ўзгартириш учун ҳаракат қилади. Чунки ўзи учун маъқул бўлмаган воқелик унинг кўз ўнгида мавжуд бўлиб турар экан, инсон бу ҳолатни унутиб юбора олмайди, аксинча шу воқелик устида гоҳ ошкора, гоҳ яширин фикр юритади.\nШундай инсонлар бўладики, ўзгартирилиши керак бўлган воқеликни ҳис қилсалар ҳам ўзгартириш тўғрисида фикрламайдилар ва ҳаракатга келмайдилар. Аксинча, бу ўзгартириш йўлида ҳаракат қилаётган инсонларга тўсиқ бўладилар. Бундай инсонлар тубан инсонлардир.\nЯшаш тарзини ўзгартиришда ўзгариши керак бўлган жиҳатни ҳис қилиш дастлабки жараёндир. Шундан кейин уни қандай ўзгартириш устида бош қотирилади. Шунинг учун айтамизки, яшаш тарзингизда қалбингизни безовта қилаётган жиҳатлар мавжуд бўлса, уларни Ислом билан ўзгартиришга ҳаракат қилинг. Чунки Ислом инсонлардаги барча муаммоларнинг муолажасини ўзида жамлаган илоҳий диндир.


28 Мая 2020 1885\nЯна бир юк машинаси эшак аравани уриб юборди. Бу сафар Тошкент вилоятида.\nТошкент вилояти Янгийўл тумани ҳудудида аянчли оқибатга олиб келган яна бир ЙТҲ содир этилган.\n2020 йил 26 май соат 06:00 да, «HOWO» русумли оғир юк машинаси М-39 «Тошкент-Термиз» Халқаро автомобиль йўли орқали Чиноз томонга ҳаракатланиб кетаётган. Мазкур йўлнинг Янгийўл тумани Мустақиллик кўчасида кетаётган вақтида юк машинасининг ҳайдовчиси ўзи билан бир йўналишда йўлнинг ўнг қисмида эшак аравани бошқариб кетаётган 24 ёшли фуқаро ва унинг 20 ёшли турмуш ўртоғини автомашинанинг ўнг олд қисми билан уриб юборган.\nНатижада жабрланганлар олган тан жароҳатлари билан тиббиёт бирлашмасининг жонлантириш бўлимига ётқизилган. 20 ёшли аёл киши кўрсатилган тиббий муолажаларга қарамай шифохонада вафот этган.\nЭртаси куни эса арава бошқарган шахснинг ўзи ҳам кўрсатилган тиббий муолажаларга қарамасдан олган оғир тан жароҳатлари оқибатида шифохонада вафот этган. Жиноят иши ЖКнинг 266-моддаси 3-қисми «а» бандига (одамлар ўлимига сабаб бўлган транспорт воситалари ҳаракати ёки улардан фойдаланиш хавфсизлиги қоидаларини бузиш) қайта малакаланган. Ҳозирда тергов ҳаракатлари олиб борилмоқда, деб хабар беради Ўзбекистон Республикаси ИИВ ҳузуридаги Тергов департаменти.


Одил Аҳмедов Наманган давлат университети талабалари билан самимий суҳбатда бўлди - NamanganToday.uz\nDec 13, 2021 - 15:21 Updated: Dec 14, 2021 - 14:44\nШукуржон Тўхтасинов олган сурат\nОдил Аҳмедов. Бу номни эшитганимизда, беихтиёр қалбимиз фахрга тўлади. Ҳа, у нафақат Наманган, балки Ўзбекистон ифтихор этса арзигулик инсон. Унинг мамлакат футболини бутун жаҳонга танилишидаги ҳиссаси катта. У қайси мамлакатнинг қай бир жамоасида тўп сурмасин, Ўзбекистон фарзанди, ўзбек футболчиси эканини такрорланмас голлари ва тезкорлик билан амалга оширилган ҳужумлари билан миллионлаб мухлислар меҳрини қозонди.\nБугун Одил Аҳмедов ҳар бир бўлажак футболчи учун афсонавий қаҳрамонга айланган. Чунки у тўп сурган барча профессионал жамоаларда ўзига билдирилган ишончни оқлади.\nХўш, Одил Аҳмедов бундай муваффақиятларга қандай эришди? Бу фақат омаднинг натижаси эдими ёки...\nНаманган давлат университетининг “Пресс клуб”и томонидан ташкил этилган давра суҳбатида ана шу саволларга жавоб топилди. Ўзбекистонда хизмат кўрсатган спортчи фахрий унвони соҳиби, “Одил жуниор” академияси асосчиси Одил Аҳмедов талаба-ёшлар томонидан берилган саволларга атрофлича ва батафсил жавоб берар экан, ғалабалар, ютуқлар, омад ва машҳурлик – барча-барчасига ўз меҳнати, сабр-матонати, шижоати ҳамда ота-онаси, яқинлари, халқининг дуоси билан эришганини алоҳида таъкидлади.\nАйтиб ўтиш ўринлики, Наманган вилоятида ташкил этилганига ҳали кўп вақт бўлмаган “Одил жуниор” академияси бутун республикага танилиб улгурди. Академия тарбияланувчиларини саралаб олиш тартиби, улар билан бўлиб ўтадиган машғулотлар, кутилаётган натижа хусусидаги ёшларни қизиқтирган саволларга очиқлик билан жавоб қайтарган давра суҳбати меҳмони мақсади ўзбек футболини бутун дунёга танитиш, миллий терма жамоага муносиб футболчиларни етиштириб бериш ва жамоамизни жаҳон чемпионатига олиб чиқишдан иборат эканини эътироф этди.\nЎз навбатида, Одил Аҳмедов мамлакат футболини ривожлантиришдаги мавжуд муаммолар, уларнинг ечими ҳақида ҳам ўз фикр-мулоҳазаларини билдирди.\nДавра суҳбати ёшларда катта таассурот қолдирди. Талабалар “Пресс клуб” вакилларига бу каби тадбирларни келгусида янада кўпроқ ташкил этиш таклифини билдиришди.\nСанжарбек ҲАМИДОВ, Шукуржон Тўхтасинов олган сурат.\nJan 24, 2021 113


Ёнғоқ: камқонлик, диабет ва меъда ярасига даво бўлади! - 6 Января 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2018-04-27, 4:45 AM\nГлавная » 2017 » Январь » 6 » Ёнғоқ: камқонлик, диабет ва меъда ярасига даво бўлади!\nЁнғоқ: камқонлик, диабет ва меъда ярасига даво бўлади!\nҚадим замонлардан ёнғоқни қувват ва ҳаёт манбаи сифатида билишган. Бир сиқимгина ёнғоқ мағзи таркибида талай витаминлар, фойдали моддалар мавжуд бўлиб, улар кўплаб касалликларнинг олдини олади. Қуйида ана шу кони фойда неъматнинг шифобахш хусусиятларини келтирамиз.\nЁнғоқ метаболик синдром, юрак-қон томир касалликлари ва 2-тип диабетнинг олдини олиш ҳамда даволашда беназир воситадир.\nТаркибидаги шамоллашга қарши моддалар суяклар саломатлигини сақлашда, озишда ва семиришнинг олдини олишда асқатади.\nЁнғоқ таркибида ўхшаши йўқ антиоксидантлар гуруҳи мавжудки, улар простата бези ва кўкрак саратонининг олдини олади.\nЁнғоқ эркаклар потенциясига ижобий таъсир кўрсатади.\nТаркибидаги L-аргинин моддаси шарофати билан ёнғоқ қонда қуйқалар ва томирларда тиқинлар пайдо бўлишига қаршилик кўрсатади.\nЁнғоқ улкан оқсил манбаидир. Шунинг учун у ёки бу сабабга кўра гўшт истеъмол қилмайдиганлар организмнинг оқсилга эҳтиёжини бемалол ёнғоқ воситасида қондиришлари мумкин.\nЁнғоқда кўп миқдорда клетчатка бор, у овқат ҳазм қилишни яхшилайди. Қолаверса, ёнғоқ еган одам узоқ муддат тўқ юради, табиийки, камроқ ейди. Шу икки сабабга кўра, ёнғоқ семиришнинг олдини олувчи парҳез егулик ҳисобланади.\nаркибида калий жуда кўп. Бу модда асаб тизимини ҳимоялайди ва терининг ҳамма мушаклари учун зарур ҳисобланади. Юрак ритми ҳамда қон оқишини маромга солади.\nБекорга ёнғоқ мағзи мия шаклига ўхшамайди. Биофаол моддалар ва лацетининг ажойиб қоришмаси туфайли ёнғоқ асабийликни йўқотади, хотирани мустаҳкамлайди, мия фаолиятини яхшилайди. Шунингдек, ёнғоқ миянинг муддатдан олдин қаришига тўсқинлик қилади.\nЁнғоқ таркибида йод бор, у қалқонсимон без касалликларининг олдини олади. Ёнғоқ ичидаги деворчалардан қайнатма тайёрлаб ичилса, бўқоқни даволайди.\nБир қошиқ асал билан истеъмол қилинган 3-4 та ёнғоқ нафақат қоринни тўқ тутади, балки бош оғриғини, уйқусизликни ва склерозни йўқотади.\nЮқори қон босими ва темир етишмайдиган камқонликда кунига 100 грамм ёнғоқни 60 грамм асал билан 45 кун давомида истеъмол қилиш керак. Ёнғоқ юрак ишемик касаллигида ҳам фойдали.\nЮрак фаолиятини маромга солиш, шунингдек, бутун танага қувват бериш учун ёнғоқ мағзи, майиз, анжирқоқи ва туршакдан тенг миқдорда олиб майдалаб аралаштириб қўйиш ҳамда кунига 1 ош қошиқдан истеъмол қилиш тавсия этилади. Аралашмани музлаткичда сақлаш керак.\n1:5 нисбатда ёнғоқ ва гречка ёрмасини блендерда унга айлангунча янчиб, ҳосил бўлган аралашмадан бир ярим ош қошиғи устига 2 см баландликда қатиқ қуйилади. Эрталаб уни еб, кетидан 1 та қирғичдан ўтказилган олма ҳам истеъмол қилинади. Кун давомида овқатдан 30 дақиқа олдин гречка ва ёнғоқли аралашмадан 1 ош қошиқдан ейиш керак. Бу 5 ой давомида қилиб борилса, қандли диабетни даволайди.\n20 грамм ёнғоқ мағзини янчиб, устига 100 грамм пиширилган илиқ сут қуйилади, яхшилаб аралаштирилади, фильтрланади ва 1-2 чой қошиқ асал қўшилади. Десерт қошиқда кунига 5-6 марта овқатдан олдин қабул қилинади. Бу ошқозон ярасини тузатади. Шунингдек, сутда қайнатилган ёнғоқ янги туққан аёлларга сут келишини кўпайтириш, йўтални даволаш каби мақсадларда фойдаланилади.\nБир нималар егингиз келиб қолганда печенье, шоколад ёки чипс эмас, ёнғоққа қўл чўзинг;\nЁнғоқ салатларда гўшт ўрнини босади, макарон билан ҳам яхши кетади;\nЁнғоқнинг нафис таъми олма, нок, лавлаги, сабзи, селдерей, бақлажон, юмшоқ қаймоқли пишлоқлар билан яхши чиқишади;\nЁнғоқларни турли пишириқларга, соус ва паштетларга қўшиб ажойиб таъмга эришиш мумкин;\nЁнғоқни асал, товуқ гўшти, кинза ва петрушка, саримсоқ пиёз билан есангиз жуда хушхўр бўлади.\nЯхши етилмаган ёнғоқ меваларидан ажойиб мураббо пишириш мумкин;\nЁнғоқ мойи – жуда лаззатли ва хушбўйдир, уни салатлар ва совуқ газакларга қўшсангиз, ажойиб таъм беради.\nКатегория: Foydali maslahatlar / Полезны советы | Просмотров: 246 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Ўзбекистон Республикаси Халқ таълими вазирлиги - Ҳамдардлик\nЎзбекистон халқ ўқитувчиси Тўхтамурод Жумаев\nМамлакатимизда халқ таълими ва ўрта махсус таълим тизими ривожига муносиб ҳисса қўшган моҳир педагог, фидойи ва ташкилотчи раҳбар Тўхтамурод Жумаев шу йил 14 июль куни 76 ёшида вафот этди.\nБу инсон 55 йиллик шарафли педагогик фаолияти давомида ўз соҳаси бўйича салмоқли ютуқларга эришди. 1967 йили Бухоро давлат педагогика институти (ҳозирги Бухоро давлат университети)ни тамомлади. Меҳнат фаолиятини 1961 йилда мактабда ёшлар етакчиси сифатида бошлаб, бир қанча мактабларда ўқитувчи, директор ўринбосари, директор вазифаларида сидқидилдан меҳнат қилди.\nАйниқса, Қоракўл туманидаги 1-ихтисослаштирилган иқтидорли болалар мактаб-интернати ҳамда Бухоро давлат университети қошидаги 3-сон Қоракўл академик лицейида раҳбарлик қилган йилларида жуда кўплаб хайрли ишларни амалга оширди.\nТўхтамурод Жумаев таълим-тарбия соҳасини замон талаблари асосида ривожлантириш, чекка ҳудудларда яшаётган иқтидорли ёшларга замонавий таълим беришнинг “Қоракўл мактаби”ни яратишга эришди. Ҳар йили лицей битирувчиларининг 90-95 фоизи турли олий ўқув юртларига ўқишга қабул қилиниб, 3 минг 200 нафарга яқин ўқувчи республикамиз ва хориждаги нуфузли олий ўқув юртларининг талабасига айлангани ҳам бунинг исботидир.\nШу пайтгача унинг 30 нафарга яқин шогирдлари математика фани бўйича халқаро олимпиадаларда юқори ўринларни қўлга киритиб, юртимизда Беруний, ал-Хоразмий каби буюк алломаларнинг муносиб авлодлари етишиб келаётганини бутун дунёга яна бир бор намоён қилди.\nАна шундай улкан натижалари инобатга олиниб, ушбу таълим маскани Халқаро математика мактабига айлантирилди.\nТўхтамурод Жумаев математика фанини ўқитишнинг илғор усулларини амалиётга жорий этиш билан бирга, бу йўналишда бир нечта ўқув қўлланмалари ҳам яратди. Бундай изланишлари учун у 1999 йилда Ўзбекистон математиклар жамияти аъзолигига қабул қилинди.\nБутун ҳаётини ёшларга маърифат улашишга бағишлаган Тўхтамурод Жумаев давлатимиз томонидан “Ўзбекистон Республикаси халқ ўқитувчиси” фахрий унвони, “Эл-юрт ҳурмати” ва “Буюк хизматлари учун” орденлари билан ҳам мукофотланган эди.\nМеҳрибон устоз, самимий ва камтарин инсон Тўхтамурод Жумаевнинг ёрқин хотираси ўқитувчи ва мураббийлар ҳамда шогирдларининг қалбида умрбод сақланиб қолади.\nва ўрта махсус таълим вазири


03:55 24 Сентябр 2020\n13:45 03.09.2019 (Янгиланган 13:47 03.09.2019) Ҳавола олиш\nЎтган йили Россия аёлларининг атиги 53,2 фоизи иш билан таъминланган.\nТОШКЕНТ, 3 сен – Sputnik. Росстат маълумотларига асосан ўтган йили Россия аёлларининг 53,2 фоизи иш билан таъминланган.\nМамлакатда 15 ёшдан ва ундан юқори аҳолининг 59,8 фоизи ишлайди. Шунда 67,8 фоизи эркакларни ташкил қилади.\n“Статистикани қатор сабаблари билан изоҳлаш мумкин: биринчидан, иқтисодий фаолиятнинг пасайиши оқибатида аёллар қисқартиришларга биринчи бўлиб тушади”, - деб тушунтирди Олий мактаб корпоратив бошқарув (РАНХиГС) кафедраси профессори Елена Яхонтова.\nБундан ташқари, соядаги иқтисодиётнинг ўсиши ва ходимларни ёллашда шаффофликнинг йўқлиги ҳам таъсир қилган бўлиши мумкин.\n“Учинчидан, аёлларнинг касб маҳорати даражаси паст, уларнинг истеъдоди замонавий бозорда кам талабга эга. Умид қиламанки, бу статистикага маълум даражада ҳукумат томонидан туғишни рағбатлантириш чоралари таъсир кўрсатди: ёш аёлларнинг маълум қисми оилага ва болаларга қарашга қаратилган”, - деб қўшимча қилди мутахассис.\nЭслатиб ўтамиз, бундан аввал Россия статистика идораси 2036 йилда эркаклар етишмовчилиги бошланиши ҳақида хабар қилинганди. Алкоголли ичимликларни кўп истеъмол қилиши асоси сабаб сифатида келтирилган.


Ушбу лойиҳа доирасида 2020 йилнинг 1-чораги натижаларига кўра, республика бўйлаб жами 25 мингдан зиёд гектар ер майдонлари ёшларга ажратилди. Жумладан, 1 277 га. сабзавот, 1 787 га. полиз, 10 296 га. дуккакли экинлар, 7 727 га. бошоқли дон экинлари ва 391 га. картошка экиш учун, 3 866 га. эса боғ яратиш учун ажратиб берилди.\nЁшларга бириктириб қўйилган кооперация ва кластер ёрдамида ерлар шудгор қилинган ҳолда жами 4 мингга яқин гектар майдонга сабзавот, полиз, дуккакли экинлар, бошоқли дон экинлари ва картошка уруғлари қадалди, 335 минг туп мевали ва 135 минг туп манзарали дарахтлар экилди.\nМисол учун, бугунги кунда Хоразм вилоятида 39 мингга яқин ишсиз ёшлар бор. Манзилли режага кўра йил охиригача уларнинг 29 минг нафари, яъни 74,5 % нинг бандлиги таъминланиши назарда тутилган. “Ҳар бир ёшга бир гектар” лойиҳаси асосида ажратиб берилаётган ерлар уларга имконият эшикларини очди десак, муболаға эмас.\nНавоий вилоятида “Ҳар бир ёшга бир гектар” лойиҳаси доирасида ёшлар учун 840 гектардан зиёд бўш ётган ер майдонлари ажратиб берилди. Уларни суғориш учун 11 та янги қудуқ қазилди, яна 150 дан зиёд қудуқ бўйича қазиш ишлар олиб борилмоқда. 20 километрга яқин ариқлар қазилди. Бугунга қадар ўзлаштирилган 400 га. яқин ҳудудга уруғ ва ниҳоллар экилди. Жумладан, 12 гектарга — сабзавот, 78 га — полиз, 113 га – дуккакли ва картошка уруғлари қадалди, 119 гектарга эса мевали ва манзарали дарахтлар экилди.\nҚорақалпоғистон Республикаси Вазирлар Кенгаши тегишли қарори билан, “Мўйноқ келажаги бунёдкорлари” МЧЖга тадбиркорлик фаолияти билан шуғулланиш учун белгиланган тартибда бўш турган ер участкалари ва захира ерлар ҳисобидан Мўйноқ — 5 000 га., Қўнғирот 3 000 га. ва Тахтакўпир 2 002 га. туманларидан, жами 10 002 га. ер майдонлари экинлар экиш учун ажратиб берилди. Бундан ташқари, Қорақалпоғистон Республикасининг қолган туманларида ҳам ёшларга деҳқончилик билан шуғулланиш учун қарийб 7,8 минг гектар ерлар ажратилган. Ушбу лойиҳа амалга оширилиши натижасида қарийб 1,8 минг нафар ёшнинг бандлигини таъминланади.\nЎз ўрнида шуни ҳам айтиб ўтиш керакки, республика бўйлаб тижорат банклари томонидан ёшларни қўллаб-қувватлаш мақсадида, жами 5719 та лойиҳа учун 247,6 млрд. сўмлик имтиёзли кредитлар ажратилди. Ҳар бир лойиҳага ўртача 43,3 млн. сўмдан тўғри келади.\nБугунги синовли кунларда ҳам Президент Халқ қабулхоналари бошчилигида бу борада амалий ишлар тизимли равишда давом этяпти.


«Ибрат» фильмининг премьераси » MUZAFFAR.UZ\nАлишер Навоий номидаги киносаройида "Ибрат" фильмининг премьераси намойиш этилди.\nМутафаккир, Тарихчи олим, маърифатпарвар жадидчи Исҳоқхон Ибрат машаққатли ҳаёт йўли ҳақида суратга олинган тарихий-бадиий фильмнинг 4 октябрь куни ўтказилгани сабаби 82 йил аввал айнан шу куни юртимизнинг юртимизнинг 500дан ортиқ зиёлилари қатл қилинган кун.\nФильм премьерасидан аввал бошловчилар - Самандар Ҳамроқулов ва Дилдора Рустамова кечани олиб боришди. «Ўзбеккино» МА бош директори биринчи ўринбосари - Шуҳрат Ризаев, фильм режиссёри - Жаҳонгир Қосимов, Ўзбекистон халқ артисти - Саидкомил Умаров ва бошқалар фильмнинг олиниши ва жадидчилик ҳаракати, фильм олинишидан мақсад - даромад олиш эмас, халқимизга ибрат бўлган инсонлар ҳаётини акс эттириш эканлигини таъкидлаб ўтишди.\n"Маданият ва маърифат" телеканали ходимаси, журналист - Шаҳнозахон Қурбонбоева фильм ижодкорларидан интервью олди.\nЎЗМТРК "Маданият ва Маърифат" телеканали ходими, журналист, "Кинопро" ҳамда "Тундаликлар" кўрсатувларининг бошловчиси ва муҳаррири - Шаҳнозахон Қурбонбоева ва фильм режиссёри - Жаҳонгир Қосимов.\nТИҚХММИ ўқитувчиси - Баҳриддин Муқимов; ТИҚХММИ доценти, Ўзбекистон Ёзувчилар уюшмаси аъзоси - Раҳимбой Жуманиёзов; Ўзбекистон Давлат Ёш томошабинлар театрининг адабий бўлим бошлиғи, санъатшунос олим - Ойбек Вейсал ўғли Копадзе ва унинг ўғли, Ўзбекистон Санъат ва маданият институтининг "Режиссёрлик" факультети 1-босқич талабаси - Усмон Ойбек ўғли Копадзе.\nЎзбекистон Киноарбоблари Ижодий уюшмаси Матбуот котиби - Дилшод Бедил ва Уюшма Бош мутахассиси, театр ва кино актёри - Сайдамат Абдулхамитов.\nЎЗМТРК "Маданият ва Маърифат" телеканали ходими, журналист, "Кинопро" ҳамда "Тундаликлар" кўрсатувларининг бошловчиси ва муҳаррири - Шаҳнозахон Қурбонбоева.\nКўрилган: 1 113\n«Авлоний» бадиий фильмининг ёпиқ премьераси!\nЧоп этилган: 4-12-2019, 01:22\nЧоп этилган: Вчера, 04:00\nЧоп этилган: 16-08-2020, 05:59\nЧоп этилган: 23-06-2020, 01:56